sagorsarker/bangla-wikipedia huggingface dataset:
ভেরি ইয়াং গার্লস

ভেরি ইয়াং গার্লস (অর্থ: কম বয়সী মেয়েরা) হল মানব পাচার ও এর উন্মোচন নিয়ে ২০০৭ সালে তৈরি একটি তথ্যচিত্র। শোটাইমে সম্প্রচারিত এবং ডেভিড শিসগাল এবং নিনা আলভারেজ পরিচালিত, এই অনুষ্ঠানটিতে দেখানো হয় ১৩ এবং ১৪ বছর বয়সী আফ্রিকান-মার্কিন মেয়েদেরকে কীভাবে প্রলুব্ধ ও নির্যাতিন করে পিম্পরা এদের নিউ ইয়র্কের রাস্তায় বিক্রি করে দিত এবং পুলিশরা কীভাবে এদেরকে প্রাপ্তবয়স্ক অপরাধী হিসেবে বিবেচনা করে এদের সাথে আচরণ করত।
চলচ্চিত্রটি বাস্তবে সবেমাত্র কৈশোরে পা দিয়েছে এমন মেয়েদের অনুসরণ করে, তাদের সাথে বাস্তব পরিবেশে এবং অন্তরঙ্গ সাক্ষাৎকারের মাধ্যমে দেখানো হয় তারা কীভাবে প্রথমে রাস্তায় প্রলুব্ধ হয় এবং পরবর্তীতে যে যে ঘটনাগুলি ঘটে। চলচ্চিত্রটিতে নির্লজ্জ পিম্পদের তোলা চমকপ্রদ কিছু ফুটেজও দেখানো হয়, যাতে অনেক মহিলার রাস্তার জীবনে চক্র কীভাবে শুরু হয় তার কিছু চিত্র দেখা যায়।
চলচ্চিত্রটিতে, রাচেল লয়েড দ্বারা প্রতিষ্ঠিত এবং পরিচালিত, "গার্লস এডুকেশনাল এন্ড মেন্টরিং সার্ভিসেস" (জিইএমএস) নামক যৌন শোষণ থেকে বেঁচে যাওয়াদের একটি পুনরুদ্ধার কেন্দ্রের কাজ দেখানো হয়। তিনি এবং তার কর্মীরা রাস্তায় পতিতাবৃত্তিতে নিয়োজিত মেয়েদের ও আদালত কর্তৃক তাদের কাছে পাঠানো মেয়েদের সাহায্য করে। প্রামাণ্যচিত্রটিতে দেখা যায় যে, এসব মেয়েরা, তাদের টুকরো হয়ে যাওয়া জীবনকে জোড়া দেবার সুযোগ পাবার পরেও কীভাবে দুটি ভিন্ন জগতের প্রান্তে দাঁড়িয়ে দোদুল্যমান অবস্থায় রয়েছে। অনেকে সেই শক্তির সাথে লড়াই করার পরও তাদের আগের জীবনে ফিরে গিয়েছেন। মেয়েদের এবং পিম্পদের জগতে অভূতপূর্ব প্রবেশাধিকার ব্যবহারের মাধ্যমে, প্রামাণ্যচিত্রের নির্মাতারা এই আশা ব্যক্ত করেন যে "আইন প্রয়োগকারী সংস্থা, গণমাধ্যম এবং সমাজ একযোগে যৌন শোষণ, রাস্তার পতিতাবৃত্তি, এবং মানব পাচারের একটা পরিবর্তন আনবে যা কিনা আমাদের নিজেদের সামনেই ঘটে চলেছে।"
চলচ্চিত্রটি টরন্টো আন্তর্জাতিক চলচ্চিত্র উৎসব, ২০০৮ সালে এডিনবার্গ চলচ্চিত্র উৎসব, ২০০৮ সালে বোস্টনের স্বাধীন চলচ্চিত্র, ২০০৮ সালে সত্য/মিথ্যা চলচ্চিত্র উৎসব, ২০০৮ সালে মিয়ামি আন্তর্জাতিক চলচ্চিত্র উৎসব, ২০০৮ এ জেরুজালেম চলচ্চিত্র উৎসব, ২০০৮ সালে জ্যাকসন হোল চলচ্চিত্র উৎসব, এবং ২০০৮ এ ইন্ডি স্পিরিট চলচ্চিত্র উৎসবে অফিসিয়ালি নির্বাচিত হয়। ক্যাবল নেটওয়ার্ক শোটাইম তথ্যচিত্রটি সম্প্রচার ও বিতরণ করে।
রিনিউ ফাউন্ডেশন

রিকভারি এম্পাওয়ারমেন্ট নেটওয়ার্কিং এন্ড এমপ্লয়মেন্ট ফর উইমেন ফাউন্ডেশন (রিনিউ), এছাড়াও "রিনিউ ফাউন্ডেশন" হিসেবে পরিচিত"," একটি আন্তর্জাতিক খ্রিস্টান অলাভজনক বেসরকারী সংগঠন যা ২০০৫ সালে ফিলিপাইন-এ প্রতিষ্ঠিত হয়, এটি মানব পাচার এবং ফিলিপাইনে পতিতাবৃত্তি থেকে বেঁচে যাওয়া নারীদের ক্ষমতায়নে নিবেদিত।
ফাউন্ডেশনটি ২০৫ সালে মেলিন এবং পাওলো ফুলার এঞ্জেলস সিটিতে প্রতিষ্ঠা করেছিলেন যাতে মানব পাচার নির্মূল করতে সাহায্য করা যায় এবং পতিতাবৃত্তির শিকারদের ক্ষমতায়ন করা যায়।
রিনিউ ফিলিপাইনের সমাজকল্যাণ ও উন্নয়ন অধিদপ্তর (ডিএসডব্লিউডি) দ্বারা আবাসিক যত্ন, সামাজিক এবং স্বাস্থ্যসেবা কর্মসূচি প্রদানের জন্য লাইসেন্সপ্রাপ্ত। রিনিউ একটি যুক্তরাজ্যের নিবন্ধিত দাতব্য প্রতিষ্ঠানও।
রিনিউ ব্যক্তিগত অনুদানের দ্বারা,ইউএনএআইডিএস-এর অনুদানের দ্বারা এবং জাতিসংঘের মাদক ও অপরাধ দপ্তর দ্বারা পরিচালিত হয়।
রিনিউ ফাউন্ডেশনের মিশন এবং ভিশন নিম্নরূপ:
রিনিউ প্রতিরোধের প্রোগ্রাম, হস্তক্ষেপ, এবং পুনরায় ইন্টিগ্রেশন অফার করে। প্রতিরোধ কর্মসূচি, যার মধ্যে রয়েছে কম বয়স্ক নারীদের চিহ্নিত করা যারা পাচারের ঝুঁকিতে সবচেয়ে বেশি থাকে এবং তাদের রিনিউ প্রোগ্রামে প্রবেশের জন্য আমন্ত্রণ জানানো হয়, যা অক্সফোর্ড বিশ্ববিদ্যালয়ের (ইউকে) সামাজিক নীতি ও সামাজিক কর্ম বিভাগের সাথে অংশীদারিত্বের ভিত্তিতে প্রতিষ্ঠিত হয়েছে এবং সিস্টেমস প্লাস কলেজ ফাউন্ডেশন (ফিলিপাইন) এবং ২০০৯ সালে ম্যানিলায় অনুষ্ঠিত জাতীয় নারী সম্মেলন, ২০১০ সালে সোরোপটিমিস্ট ইন্টারন্যাশনাল এবং ২০১১ সালে কোয়ালিশন এগেইনস্ট দ্যা ট্রাফিকিং উইমেন (সিএটিডব্লিউ) দ্বারা শ্রেষ্ঠ অনুশীলন। শহরের পাচারকৃত নারী ও মেয়েদের জীবন উন্নয়নে অক্লান্ত পরিশ্রমের জন্য মায়লিন ফুলারকে সোরোপটিমিস্ট রুবি অ্যাওয়ার্ড প্রদান করা হয়।
কর্মসূচির লক্ষ্য নারীদের বিকল্প, টেকসই উপার্জন প্রতিষ্ঠা করা এবং শিক্ষা, প্রচার, ওকালতি এবং আধ্যাত্মিক বিষয়ে নবায়ন প্রদান করা।
২০১০ সালে, সিএনএন রিপোর্ট করেছিল যে ফাউন্ডেশন "আশ্রয়-ভিত্তিক প্রোগ্রাম, আবাসন, খাদ্য, আইনি প্রতিনিধিত্ব এবং শিক্ষা কোর্স প্রদান করে, যার সবকটির লক্ষ্য হলো নারীদের তাদের পরিবারে ফিরে আসতে বা সমাজে পুনরায় সংযোজন করতে সাহায্য করা" এবং এটিও "একটি আগ্রহী যৌন ব্যবসার শিকার শিশুদের সাহায্য করার আগ্রহ "।
রিনিউ বিভিন্ন কোম্পানিতে যেমন কল সেন্টার, পর্যটনের সাথে জড়িত কোম্পানি, ৫-তারকা হোটেল বা গল্ফ কোর্সে নারীদের জন্য কর্মসংস্থান খোঁজার চেষ্টা করে এবং তাদের এই ধরনের কর্মসংস্থানের জন্য প্রশিক্ষণ প্রদান করে।
রিনিউ মানব পাচার ও পতিতাবৃত্তির বেঁচে থাকা নারীদেরও সাহায্য করে যারা মা হয়েছেন তাদের সন্তানদের পিতা খুঁজে বের করতে। রিনিউ উল্লেখ করে যে বাবারা যারা শিশু সহায়তা প্রদান করে না তাদের আদালতের বিচারের মুখোমুখি হতে পারে, ফিলিপাইনে পুনরায় প্রবেশে নিষেধাজ্ঞার মতো সম্ভাব্য পরিণতি হতে পারে।
ফাউন্ডেশনের পরিচালক পাওলো ফুলার রিনিউ- এর প্রোগ্রামের জন্য একটি উচ্চ সাফল্যের হার দাবি করেছেন, তিনি উল্লেখ করেন যে প্রোগ্রামে প্রবেশকারী ৮০ শতাংশেরও বেশি নারী পতিতাবৃত্তিতে ফিরে আসেন না।
লাল আলো

লাল আলো বা রেডলাইট দ্বারা বোঝানো হতে পারে:
ভারতবর্ষে মূলত এই লাল আলো বা রেড লাইট দ্বারা বিপদ বা সাবধানতা বোঝায়। মূলত যে কোনো সড়ক পথে সিগন্যাল ব্যবস্থায় লাল আলো থাকে,কারণ লাল আলোর বিচ্ছুরণ সর্বাধিক কম তাই অনেক দূর থেকেও কোনো গাড়ির চালক সহজেই তা উপলব্ধি করতে পারে। অন্য দিকে রেললাইনে কোনো ত্রুটি দেখা গেলে বা রেলগাড়ির চালককে সাবধান বার্তা দিতে এটি ব্যবহার করা হয়।
প্যারাডাইস (গুরনাহের উপন্যাস)

প্যারাডাইস (অর্থ "স্বর্গ") হল জাঞ্জিবারে জন্মগ্রহণকারী লেখক আবদুলরাজাক গুরনাহ রচিত ঐতিহাসিক উপন্যাস। এটি ১৯৯৪ সালে লন্ডনের হ্যামিশ হ্যামিল্টন থেকে প্রথম প্রকাশিত হয়। উপন্যাসটি বুকার পুরস্কার এবং কল্পকাহিনীতে হুইটব্রেড পুরস্কারের জন্য মনোনীত হয়।
উপন্যাসটি বিংশ শতাব্দীর শেষের দিকে তানজানিয়ার কাল্পনিক শহর কাওয়াতে জন্ম নেওয়া ইউসুফ নামক এক বালকের গল্প বর্ণনা করে। ইউসুফের বাবা একজন হোটেল ব্যবসায়ী এবং আজিজ নামে একজন ধনী ও শক্তিশালী আরব বণিকের নিকট ঋণগ্রস্ত। গল্পের শুরুর দিকে ইউসুফকে বলা হয় তার বাবার ঋণের বিনিময়ে তাকে আজিজের অবৈতনিক চাকর হিসেবে কাজ করতে হবে। ইউসুফ আজিজের কাফেলায় যোগ দেয় এবং তারা মধ্য আফ্রিকা এবং কঙ্গো অববাহিকার কিছু অংশে ভ্রমণ করে যেখানে বহু প্রজন্ম ধরে ব্যবসা করা হয়নি। এখানে, আজিজের ব্যবসায়ীদের কাফেলা স্থানীয় উপজাতি, বন্য প্রাণি এবং বন্ধুর ভূখণ্ডের বিরূপতার সম্মুখীন হয়। কাফেলা পূর্ব আফ্রিকায় ফিরে আসার সাথে সাথে প্রথম বিশ্বযুদ্ধ শুরু হয় এবং আজিজ জার্মান সেনাবাহিনীর মুখোমুখি হয় যখন তারা তানজানিয়া ঝাঁপিয়ে পড়ে, আফ্রিকান পুরুষদের জোরপূর্বক সৈন্য হিসেবে নিয়োগ দেয়।
আফ্রিকান সাহিত্য পণ্ডিত জে. ইউ. জ্যাকবস দাবি করেছেন যে গুরনাহ জোসেফ কনরাডের ১৯০২ সালের উপন্যাস "হার্ট অফ ডার্কনেস" লিখছেন। আজিজের কঙ্গোতে পূর্ব যাত্রায়, জ্যাকবস বলেছেন যে গুরনাহ বিংশ শতাব্দীর শেষের দিকে কঙ্গোর প্রভাবশালী পশ্চিমা ভাবমূর্তির দিকে চ্যালেঞ্জ ছুড়ে দেয় যা জনপ্রিয় কল্পনাকে পরিব্যপ্ত করে চলে।
প্রকাশনার পর বইটি বেশ সাড়া ফেলেছিল। "দি ইন্ডিপেনডেন্ট"-এর অনিতা মেসন উপন্যাসটিকে "বহু স্তরবিশিষ্ট, হিংস্র, সুন্দর এবং অদ্ভুত" বলে বর্ণনা করেছেন।
নেইভার

নেইভার (; ) একটি দক্ষিণ কোরীয় ইন্টারনেট ভিত্তিমঞ্চ। কোরিয়ার নেইভার কর্পোরেশন এটির পরিচালক। ১৯৯৯ সালে দক্ষিণ কোরিয়ার স্ব-উদ্ভাবিত অনুসন্ধান ইঞ্জিন ব্যবহারকারী প্রথম আন্তর্জাল প্রবেশদ্বার (ওয়েব পোর্টাল) হিসেবে এটি যাত্রা শুরু করে। এটি ছিল বিশ্বের প্রথম পূর্ণাঙ্গ অনুসন্ধান সুবিধা প্রদানকারী ওয়েবসাইট, যেখানে বিভিন্ন শ্রেণীর অনুসন্ধান ফলাফল সংকলিত একটিমাত্র ফলাফল পাতায় সেগুলিকে প্রকাশ করা হত। এরপর নেইভার আরও বেশ কিছু নতুন সেবা যোগ করেছে, যাদের মধ্যে বৈদ্যুতিন ডাক (ই-মেইল) ও সংবাদের মতো প্রাথমিক সুবিধাগুলি থেকে শুরু করে বিশ্বের প্রথম ইন্টারনেটভিত্তিক প্রশ্নোত্তর ভিত্তিমঞ্চ "নলেজ ইন" অন্তর্ভুক্ত।
২০২১ সালের হিসাব অনুযায়ী দক্ষিণ কোরিয়ার ৫৮% ওয়েব অনুসন্ধান নেইভারের মাধ্যমে সম্পাদিত হয়। এর বিপরীতে গুগল ব্যবহার করেন ৩৬% দক্ষিণ কোরীয় ব্যবহারকারী। তবে ২০১৭ সালে দক্ষিণ কোরিয়ার অনুসন্ধানের নেইভার ৮৭%-ই নেইভারে সম্পাদিত হত। তাই নেইভারকে কেউ কেউ "দক্ষিণ কোরিয়ার গুগল" নামে ডেকে থাকেন। সারা বিশ্বে নেইভারের প্রায় ২০ কোটি নিবন্ধিত ব্যবহারকারী আছেন। অনুসন্ধান ইঞ্জিনের বিশ্ববাজারের ০.১৩% অংশ দখলকারী নেইভার বিশ্বের ৮ম বৃহত্তম আন্তর্জাল অনুসন্ধান ইঞ্জিন।
আফটারলাইভস

আফটারলাইভস হল আবদুলরাজাক গুরনাহ রচিত ২০২০ সালের ঐতিহাসিক উপন্যাস। এটি ২০২০ সালের ১৭ই সেপ্টেম্বর ব্লুমসবারি পাবলিশিং থেকে প্রথম প্রকাশিত হয়। মাজি মাজি অভ্যুত্থানের পটভূমিতে রচিত উপন্যাসটিতে জার্মান অধিকৃত পূর্ব আফ্রিকায় বসবাসকারী চারটি কেন্দ্রীয় চরিত্রের গল্প বর্ণিত হয়েছে। ২০২১ সালের এপ্রিলে উপন্যাসটি রাজনৈতিক কল্পকাহিনীর জন্য অরওয়েল পুরস্কারের দীর্ঘ তালিকাভুক্ত হয়।
উপন্যাসটি ইতিবাচক পর্যালোচনা লাভ করে। "ফাইন্যান্সিয়াল টাইমস"-এর ডেভিড পিলিং একে "সম্পূর্ণ সৌন্দর্য ও দুঃখের বই" বলে বর্ণনা করেন। "দ্য গার্ডিয়ান"-এর এক পর্যালোচনায় মাজা মেনজিস্ট বইটিতে উপনিবেশবাদের বর্ণনামূলক বিশ্লেষণ ও মনস্তাত্ত্বিকভাবে জটিল সম্পর্কের চিত্রায়নের প্রশংসা করেন, তবে তিনি মনে করেন এর সমাপ্তি খুব দ্রুত হয়েছে। ঐতিহাসিক সংগ্রহশালা থেকে "আফ্রিকী দৃষ্টিকোণের ইচ্ছাকৃত বর্জন"-কে উল্লেখ করে তিনি এই উপসংহারে পৌঁছান যে: ""আফটারলাইভাস"-এ তিনি উপনিবেশবাদ ও যুদ্ধের প্রজন্ম ধরে চলে প্রভাবকে বিবেচনা করেন এবং আমাদের কাছে প্রশ্ন রাখেন যে এত ধ্বংসযজ্ঞের পর কি বাকি রয়েছে।"
পাথারকান্দি বিধানসভা কেন্দ্র

পাথারকান্দি বিধানসভা উত্তর-পূর্ব ভারতের আসাম রাজ্যের বিধানসভার ১২৬টি নির্বাচনী এলাকার মধ্যে অন্যতম। এই আসনটি সংরক্ষিত নয়। এই বিধানসভা কেন্দ্রটি ১৯৫১ সাল থেকে কার্যকর এবং সর্বাধিকবার বিজিত দলদুটি হলো ভারতীয় জাতীয় কংগ্রেস ও ভারতীয় জনতা পার্টি (উভয় পাঁচ বার)।
২০২১ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ১,৯০,৪৩৪ জন যার মধ্যে পুরুষ ভোটার ৯৭,৯৩৬ জন এবং নারী ভোটার ৯২,৪৯২ জন। এছাড়াও ছয়জন নথিভূক্ত ভোটার নিজেদের তৃতীয় লিঙ্গ বলে উল্লেখ করেছেন। পাথারকান্দি বিধানসভা কেন্দ্রে ২০২১ ভোটার লিঙ্গানুপাত ৯৪৪।
২০১৬ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ছিলো ১,৫৫,৪৭২ জন যার মধ্যে পুরুষ ভোটার ৮২,৮৭৭ জন এবং নারী ভোটার ৭২,৫৯৫ জন। আবার ২০১১ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ১,৪২,৯২৩ জন যার মধ্যে পুরুষ ভোটার ৭৫,৩৯৫ জন এবং নারী ভোটার ৬৭,৫২৮ জন।
রিস্কি বিজনেস

রিস্কি বিজনেস হলো ১৯৮৩ সালে মুক্তিপ্রাপ্ত আমেরিকান কিশোর যৌন হাস্যরসাত্মক চলচ্চিত্র যেটি পরিচালনা করেছেন পল ব্রিকম্যান। (এটি ছিল তার প্রথম চলচ্চিত্র) এতে মুখ্য ভূমিকায় অভিনয় করেন টম ক্রুজ এবং রেবেকা ডে মরনে। এই চলচ্চিত্রে বস্তুবাদ, পুঁজিবাদ, প্রিয়জন হারানো এবং উঠতি বয়সের সমস্যা গুলো উঠে এসেছে। এটি টম ক্রুজের প্রথম ব্যবসাসফল চলচ্চিত্র হিসেবেও পরিচিত। এই চলচ্চিত্রের মাধ্যমে তার ক্যারিয়ার নতুন মোড় নেয়। এটি সমালোচক এবং দর্শকদের কাছ থেকে ইতিবাচক সাড়া পায়। এবং $৬.২ মিলিয়ন নির্মানব্যয়ের বিপরীতে $৬৩ মিলিয়ন আয় করে।
শহরতলীতে থাকা একজন কিশোর তার বাবা-মা ছুটিতে থাকার সময় তাদের ঘরকে একটি পতিতালয়ে পরিণত করে।
শন পেন, গ্যারি সিনিস, কেভিন ব্যাকন, জন কিউস্যাক এবং টম হ্যাঙ্কস জোয়েল গুডসন চরিত্রের জন্য অডিশন দিয়েছিলো। মিশেল ফাইফারকে লানার চরিত্রের জন্য প্রস্তাব দেয়া হয়েছিল কিন্তু সেটি ফিরিয়ে দেয়া হয়।
চলচ্চিত্রটি প্রথমে ৬৭০ টি প্রেক্ষাগৃহে মুক্তি পায়। প্রথম সপ্তাহান্তে এটি $৪,২৭৫,৩২৭ আয় করে। এটি দেশের ভিতর সর্বমোট $৬৩.৫ মিলিয়ন আয় করে।
"রিস্কি বিজনেস" সমালোচকদের দ্বারা প্রশংসিত হয়। অনেকে এটিকে ১৯৮৩ সালের সেরা চলচ্চিত্রের মধ্যে গণ্য করে।
সাঈদ হাসান সামুর

ক্বারী শাইখ সাঈদ হাসান সামুর (১৯১৭ - ৩০ আগস্ট ১৯৮২) হলেন একজন শাইখ, ইসলামি পণ্ডিত, আইনবিদ ও ক্বারী (কুরআন আবৃত্তিকারী)।[১] তিনি ফিলিস্তিনের শহর তুলকারমে জন্মগ্রহণ করেন এবং বেড়ে ওঠেন। তিনি সিরিয়া ও আরব বিশ্বের একজন জনপ্রিয় ক্বারী।[২][৩] তিনি তৎকালীন সময়ের আরবের রেডিও স্টেশনগুলোতে কুরআন আবৃত্তিকারীদের মধ্যে অন্যতম ছিলেন।
শাইখ সাঈদ বিন হাসান সামুর ১৯১৭ সালে ফিলিস্তিনের তুলকারম শহরের একটি বিখ্যাত শিক্ষায়তনিক পরিবারে জন্মগ্রহণ করেন এবং সেখানেই বেড়ে ওঠেন। তিনি তুলকারমের বেশ কিছু আলেমদের নিকট ইসলামি আইনশাস্ত্র ও কুরআন অধ্যয়ন করেন। এরপর যুবক বয়সে তিনি তুলকারমের মসজিদ ও ধর্মীয় প্রতিষ্ঠানে কুরআন অধ্যয়ন শুরু করেন। [2]
এরপর তিনি ১৯৩৭ সালে কায়রোতে আল-আজহার বিশ্ববিদ্যালয়ে যোগ দেন। সেখানে তিনি "আশ-শাতাবিয়্যাহ্" নিয়মে ইমাম আসিম কর্তৃক বর্ণিত ইমাম হাফসের কুরআন আবৃত্তিপদ্ধতি অধ্যয়ন করেন এবং এটি আয়ত্ত করেন এবং নবি মুহাম্মদ পর্যন্ত ধারাবাহিকতার একটি সনদ লাভকরে, অতপর তুলকরমে ফিরে আসেন। [2]
১৯৪০-এর দশকের মাঝামাঝি সময়ে তিনি দামেস্কে গমন করেন এবং ইসআফুল খাইর স্কুল এবং ইনস্টিটিউট ফর দ্য রিভাইভাল অফ ইসলামিক সায়েন্সেস-এ পড়াশোনা করেন এবং ১৯৬০ সালে সিরিয়ার আরব রেডিওতে কুরআনের অস্তিত্ব ও পার্থক্য ব্যাখ্যা করে প্রশংসাপত্র লাভ করেন। [2]
শাইখ সাঈদ সামুর ফিলিস্তিন ও জর্ডানের বেশ কয়েকটি মসজিদের ইমাম ছিলেন এবং জর্ডানে কুরআন অধ্যয়নের জন্য একটি শিক্ষালয় প্রতিষ্ঠা করেছিলেন। তিনি কুরআনের বেশ কয়েকটি প্রতিলিপিকৃত মুদ্রণ পরীক্ষা করতেও অবদান রেখেছিলেন এবং জর্ডানের আওকাফ মন্ত্রণালয়ের একজন উপদেষ্টা ছিলেন। [2]
তার শিক্ষকদের মধ্যে শাইখ উসমান বিন সুলাইমান মুরাদ অন্যতম।[4][5][6]
তার বহু ছাত্র রয়েছে। তাদের মধ্যে অন্যতম কয়েকজন হলেন:
করিম আদেয়েমি

করিম-দাভিদ আদেয়েমি (; জন্ম: ১৮ জানুয়ারি ২০০২; করিম আদেয়েমি নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের শীর্ষ স্তর বুন্দেসলিগার ক্লাব বরুসিয়া ডর্টমুন্ড এবং জার্মানি জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং বাম পার্শ্বীয় আক্রমণভাগের খেলোয়াড় হিসেবে খেলেন।
২০০৮–০৯ মৌসুমে, জার্মান ফুটবল ক্লাব টিএসভি ফর্সটেনরিডের যুব পর্যায়ের হয়ে খেলার মাধ্যমে আদেয়েমি ফুটবল জগতে প্রবেশ করেছেন এবং পরবর্তীকালে বায়ার্ন মিউনিখ এবং উন্টারহাখিংয়ের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৮–১৯ মৌসুমে, অস্ট্রীয় ক্লাব রেড বুল জালৎসবুর্গের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন। মাঝে তিনি দুই মৌসুমের জন্য লিফেরিংয়ের হয়ে ধারে খেলেছেন।
২০১৮ সালে, আদেয়েমি জার্মানি অনূর্ধ্ব-১৬ দলের হয়ে জার্মানির বয়সভিত্তিক পর্যায়ে অভিষেক করেছিলেন। প্রায় ৩ বছর যাবত জার্মানির বয়সভিত্তিক দলের হয়ে খেলার পর, তিনি ২০২১ সালে জার্মানির হয়ে আন্তর্জাতিক পর্যায়ে অভিষেক করেছেন; জার্মানির জার্সি গায়ে তিনি এপর্যন্ত ৩ ম্যাচে ১টি গোল করেছেন।
করিম-দাভিদ আদেয়েমি ২০০২ সালের ১৮ই জানুয়ারি তারিখে জার্মানির মিউনিখে এক মুসলিম পরিবারে জন্মগ্রহণ করেছেন এবং সেখানেই তার শৈশব অতিবাহিত করেছেন। তার বাবা নাইজেরীয় বংশোদ্ভূত এবং তার মা রোমানীয় বংশোদ্ভূত।
আদেয়েমি জার্মানি অনূর্ধ্ব-১৬, জার্মানি অনূর্ধ্ব-১৭ এবং জার্মানি অনূর্ধ্ব-২১ দলের হয়ে খেলার মাধ্যমে জার্মানির প্রতিনিধিত্ব করেছেন। ২০১৮ সালের ৮ই ফেব্রুয়ারি তারিখে তিনি প্রীতি ম্যাচে নেদারল্যান্ডস অনূর্ধ্ব-১৬ দলের বিরুদ্ধে ম্যাচে জার্মানি অনূর্ধ্ব-১৬ দলের হয়ে আন্তর্জাতিক পর্যায়ে অভিষেক করেছেন। জার্মানি অনূর্ধ্ব-১৭ দলের হয়ে তিনি ২০১৯ উয়েফা ইউরোপীয় অনূর্ধ্ব-১৭ চ্যাম্পিয়নশিপে অংশগ্রহণ করেছেন, তবে তার দল উক্ত আসরের গ্রুপ পর্ব শেষে ৩ পয়েন্ট নিয়ে গ্রুপ পর্ব থেকেই বিদায় নিয়েছিল। এই আসরে তিনি ২ ম্যাচে ১টি গোল করেছিলেন। ২০২১ সালে তিনি জার্মানি অনূর্ধ্ব-২১ দলের হয়ে ২০২১ উয়েফা ইউরোপীয় অনূর্ধ্ব-২১ চ্যাম্পিয়নশিপের শিরোপা জয়লাভ করেছেন, উক্ত প্রতিযোগিতার ফাইনালে জার্মানি পর্তুগাল অনূর্ধ্ব-২১ দলকে ১–০ গোলের ব্যবধানে পরাজিত করে উক্ত প্রতিযোগিতার ইতিহাসে তৃতীয়বারের মতো শিরোপা ঘরে তুলতে সক্ষম হয়েছিল। উক্ত প্রতিযোগিতার ৩ ম্যাচে অংশগ্রহণ করেছিলেন। তিনি ২০১৮ সালের ২৪শে মার্চ তারিখে অনুষ্ঠিত প্রীতি ম্যাচে ইতালি অনূর্ধ্ব-১৬ দলের বিরুদ্ধে জার্মানির বয়সভিত্তিক দলের হয়ে প্রথমবারের মতো গোল করেছেন।
২০২১ সালের ৫ই সেপ্টেম্বর তারিখে, মাত্র ১৯ বছর, ৭ মাস ও ১৮ দিন বয়সে, বাম পায়ে ফুটবল খেলায় পারদর্শী আদেয়েমি আর্মেনিয়ার বিরুদ্ধে অনুষ্ঠিত ২০২২ ফিফা বিশ্বকাপ বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে জার্মানির হয়ে অভিষেক করেছেন। উক্ত ম্যাচের ৭২তম মিনিটে আক্রমণভাগের খেলোয়াড় সের্জ নাব্রির বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ১৩ নম্বর জার্সি পরিধান করে কেন্দ্রীয় আক্রমণভাগের খেলোয়াড় হিসেবে খেলেছিলেন। ম্যাচটি জার্মানি ৬–০ গোলের ব্যবধানে জয়লাভ করেছিল। জাতীয় দলের হয়ে অভিষেক ম্যাচেই জার্মানির জার্সি গায়ে প্রথম গোলটি করেছেন; ম্যাচের ৯১তম মিনিটে ফ্লোরিয়ান ভ্রিৎসের অ্যাসিস্ট হতে জার্মানির হয়ে গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
আক্তারুজ্জামান (আম্পায়ার)

মোহাম্মাদ আক্তারুজ্জামান খান (জন্ম: জুলাই ১৬, ১৯৬৭) একজন বাংলাদেশী ক্রিকেট আম্পায়ার।
২০১৯ সালের ২৭ জানুয়ারি জামানের অভিষেক হয়। একজন টি-টুয়েন্টি আম্পায়ার হিসেবে প্রথম বারের মতো ২৫ ফেব্রুয়ারি, ২০১৯ সালে তিনি রূপগঞ্জ বনাম শাইনপুকুর মধ্যকার ম্যাচ তত্ত্বাবধান করেন। একই বছর ৮ই মার্চ লিস্ট এ বিভাগের আম্পায়ার হিসেবে তিনি আবাহনী এবং বিকেএসপি মধ্যকার ম্যাচে মাঠে দাঁড়িয়ে ছিলেন। তার শেষ ম্যাচটি ছিল প্রাইম ব্যাংক বনাম মোহামেডান।
বাংলাদেশের মহীসোপান

বাংলাদেশের মহীসোপান বলতে বাংলাদেশের সেই ভূভাগ বোঝায় যা বঙ্গোপসাগরে তথা ভারত মহাসাগরে পানিতে নিমজ্জিত অবস্থায় রয়েছে। এই মহীসোপান বাংলাদেশের সমুদ্র সীমার মধ্যে অবস্থিত। তবে আন্তর্জাতিক আইন দ্বারা মহীসোপানের বিস্তৃতি বা আয়তন নিরূপিত হয়ে থাকে।
মহাদেশীয় ভূভাগের জলনিমজ্জিত নিকটবর্তী এলাকাকে মহীসোপান বলা হয়। ভূগোলের ভাষায় সমুদ্রতীরবর্তী দেশের সাগরের দিকে পানির নিচে যে ভূখণ্ড ধীরে ধীরে ঢালু হয়ে যে নেমে যায় সেটাই মহীসোপান। মহীসোপানকে সংশ্লিষ্ট দেশের বর্ধিত অংশ বলে ধরা হয়ে থাকে। বাংলাদেশের উপকূলভাগের মহীসোপানের বিস্তার স্থানবিশেষে বিভিন্ন। যেমন বাংলাদেশের দক্ষিণ উপকূলভাগে হিরণ পয়েন্ট ও সোয়াচ অব নো গ্রাউন্ডের মধ্যে এর বিস্তার ১০০ কিলোমিটারের কম। অন্যদিকে কক্সবাজার উপকূলে মহীসোপানের বিস্তার ২৫০ কিলোমিটারের অধিক। কোনো দেশের ভূভাগ থেকে সাগরের প্রথম ১২ নটিক্যাল মাইল পর্যন্ত ঐ দেশের সার্বভৌম সামুদ্রিক অঞ্চল হিসেবে পরিগণিত। এর পরবর্তী ২০০ নটিক্যাল মাইল জুড়ে বিশেষ অর্থনৈতিক অঞ্চল যার পরে ৩০০ নটিক্যাল মাইল পর্যন্ত বিস্তৃত হয় মহীসোপান। মহীসোপান এলাকার সামুদ্রিক সম্পদের মালিক সংশ্লিষ্ট দেশ। তবে এ এলাকায় যে কোনো দেশের জলযান চলাচল করতে পারে।
২০১৪ সালে আন্তর্জাতিক আদালত স্থায়ী সালিশ আদালত-এর সিদ্ধান্তের মধ্য দিয়ে ভারত ও মিয়ানমারের সঙ্গে বাংলাদেশের সমুদ্রসীমা নির্ধারিত হওয়ার পরিপ্রেক্ষিতে বাংলাদেশ উপকূলবর্তী এক লাখ ১৮ হাজার ৮১৩ বর্গকিলোমিটার সমুদ্র অঞ্চল, ২০০ নটিক্যাল মাইলের একচ্ছত্র অর্থনৈতিক অঞ্চল এবং চট্টগ্রাম উপকূল থেকে ৩৫৪ নটিক্যাল মাইল পর্যন্ত মহীসোপানে অবস্থিত সব ধরনের প্রাণিজ ও অপ্রাণিজ সম্পদের ওপর মালিকানা লাভ করে।
২০২১ সালের এপ্রিল মাসে বাংলাদেশের প্রতিবেশী দেশ ভারত বঙ্গোপসাগরের বাংলাদেশের মহীসোপান দাবির বিষয়ে ‘আপত্তি’ উত্থাপন করে। ভারতের মতে ভূখণ্ডের যে উপকূল রেখার ওপর নির্ভর করে বাংলাদেশ তাদের মহীসোপানের সীমানা নির্ধারণ করেছে তা ভারতের মহীসোপানের একাংশ। এ বিষয়ে আন্তর্জাতিক সংস্থা কমিশন অন দ্য লিমিটস অব দ্য কন্টিনেন্টাল শেলফ-এর কাছে ভারত নিবেদন করেছে, মহীসোপানের ব্যাপারে বাংলাদেশের কোনো দাবি যেন বিবেচনা না করা হয়। বাংলাদেশ এ ব্যাপারে ১৩ সেপ্টেম্বর ২০২১ জাতিসংঘের মহাসচিবের কাছে প্রত্যাখ্যান পত্র প্রেরণ করে।
ব্যামফিল্ড ফুলার

স্যার জোসেফ ব্যামফিল্ড ফুলার (Sir Joseph Bampfylde Fuller, ; ২০শে মার্চ ১৮৫৪ – ২৯শে নভেম্বর ১৯৩৫) একজন ব্রিটিশ ইংরেজ উদ্ভাবক, লেখক ও পূর্ববঙ্গ ও আসাম প্রদেশের লেফটেন্যান্ট গভর্নর ছিলেন। তিনি ভারতে ব্রিটিশ প্রশাসনে সেবা প্রদানের জন্য নাইট উপাধি লাভ করেন।
ফুলার যুক্তরাজ্যের মার্লবরো কলেজে পড়াশোনা করেন। ১৮৮৫ সালে তিনি ভারতীয় সিভিল সার্ভিসে কেন্দ্রীয় প্রদেশগুলির বসতিস্থাপন ও কৃষি বিষয়ক কমিশনার হিসেবে কর্মজীবন শুরু করেন। ১৮৯৯ সালে তাঁকে ভারতের বড়লাটের পরিষদের অতিরিক্ত সদস্যের মর্যাদা দেওয়া হয়। ১৯০১-১৯০২ সালে তিনি ভারত সরকারের সচিব হিসেবে কাজ করেন। এরপর তিনি আসামে ১৯০২ থেকে ১৯০৫ সাল পর্যন্ত প্রধান কমিশনার হিসেবে কাজ করেন। 
ফুলার ১৯০৫ সালের ১৬ই অক্টোবর পূর্ববঙ্গ ও আসামের লেফটেন্যান্ট গভর্নর হিসেবে দায়িত্বগ্রহণ করেন। ১৯০৬ সালের ২০শে আগস্ট তিনি লর্ড মিন্টোর কাছে পদত্যাগপত্র পেশ করেন। সিরাজগঞ্জে বিদ্রোহী বিদ্যালয় শিক্ষকদের শাস্তি প্রদানের ব্রিটিশ ভারত সরকারের বিরোধিতার জের ধরে তিনি পদত্যাগ করেন।
১৯০৭ সালে যুগান্তর দল তাঁর প্রাণনাশের একটি ব্যর্থ প্রচেষ্টা চালায়।
ফুলার ঢাকা শহরের গভর্নরের বাসভবনের কাজ শুরু করেন, যা বর্তমানে পুরাতন হাইকোর্ট ভবন হিসেবে পরিচিত। ঢাকা বিশ্ববিদ্যালয়ের হৃৎকেন্দ্রে অবস্থিত ফুলার রোড নামক সড়কটি তাঁর নামে নামকরণ করা হয়েছে।
ফুলার প্রথম বিশ্বযুদ্ধের সময় একটি বিষাক্ত গ্যাসরোধী সতর্কসংকেত ব্যবস্থা উদ্ভাবন করেন।
আম্মা মাক্কাল মুনেত্র কড়গম

আম্মা মক্কাল মুনেত্রা কাজগাম (অনুবাদ. আম্মা পিপল প্রগ্রেসিভ ফেডারেশন; abbr. AMMK) হল একটি ভারতীয় আঞ্চলিক রাজনৈতিক দল যা তামিলনাড়ু রাজ্য এবং কেন্দ্রশাসিত অঞ্চল পুদুচেরিতে ব্যাপক প্রভাব বিস্তার করে। AMMK হল একটি দ্রাবিড় দল যা T.T.V.ধিনাকরণ দ্বারা মাদুরাইতে 15 মার্চ 2018-এ সর্বভারতীয় আন্না দ্রাবিড় মুনেত্রা কাজগাম.ভি থেকে বিচ্ছিন্ন দল হিসাবে প্রতিষ্ঠিত হয়েছিল। টিটিভি ধিনাকরণ যথাক্রমে দলের সভাপতি ও সাধারণ সম্পাদকের পদ অর্পণ করেন। দিনাকরণ সাধারণ সম্পাদকের পদটি গ্রহণ করেন।
২০১৭ সালের ডিসেম্বর মাসে রাধাকৃষ্ণন নগর বিধানসভা কেন্দ্রের উপনির্বাচনে দিনাকরণ ৪০,৭০৭ ভোটের ব্যবধানে জয়লাভ করেন। তিনিই তামিলনাড়ুতে কোনও উপনির্বাচনে জয়ী প্রথম নির্দল প্রার্থী এবং এই নির্বাচনেই তামিলনাড়ুতে পূর্ববর্তী ১৮ বছরের মধ্যে প্রথম বার কোনও শাসক দল উপনির্বাচনে পরাজিত হয়েছিল।
রাধাকৃষ্ণন নগর উপনির্বাচনের পর ২০১৮ সালের ১৫ মার্চ মাদুরাইতে একটি জনসভায় টি. টি. ভি. দিনকরণ দলের নাম ‘আম্মা মাক্কাল মুন্নেত্র কড়গম’ ঘোষণা করেন এবং দলীয় পতাকাটি প্রকাশ করেন। দলটি প্রতিষ্ঠিত হয় এআইএডিএমকে দলটি ভেঙে। ২০১৯ সালের ফেব্রুয়ারি মাসে অভিনেতা রজনীকান্ত পাট্টালি মাক্কাল কাটচি (পিএমকে) দলের তামিলনাড়ু রাজ্য সহ-সভাপতি পদ থেকে ইস্তফা দিয়ে এএমএমকে-তে যোগদান করেন। তিনি এই সিদ্ধান্ত গ্রহণ করেছিলেন পিএমকে-র এআইএডিকে নেতৃত্বাধীন জোটে যোগদানের সিদ্ধান্তের প্রতিবাদ হিসেবে। ২৮ মার্চ এএমএমকে-কে উপহার বাক্স প্রতীকটি দেওয়া হয়।
এএমএমকে দলের পতাকা উপরে কালো, মধ্যে সাদা ও নিচে লাল রঙ নিয়ে গঠিত এবং পতাকার মধ্যস্থলে তামিলনাড়ুর প্রাক্তন মুখ্যমন্ত্রী জে. জয়ললিতার হাসিমুখের একটি ছবি রয়েছে।
এডওয়ার্ড আর্নেস্ট বোয়েন

এডওয়ার্ড আর্নেস্ট বোয়েন (৩০ মার্চ ১৮৩৬ - এপ্রিল ১৯০১) ১৮৫৯ সাল থেকে তার মৃত্যুর আগ পর্যন্ত হ্যারো স্কুলের একজন প্রভাবশালী স্কুল মাস্টার ছিলেন এবং তিনি হ্যারো স্কুলের গান "ফোরটি ইয়ার্স অন" এর লেখক ছিলেন।
এডওয়ার্ড বোয়েন আয়ারল্যান্ডের কাউন্টি উইকলোর গ্লেনমোরে জন্মগ্রহণ করেছিলেন; তার বড় ভাই ছিলেন চার্লস বোয়েন, একজন সুপরিচিত বিচারক। কেমব্রিজের ট্রিনিটি কলেজে প্রবেশের আগে তিনি লন্ডনের ব্ল্যাক হিথ প্রোপ্রাইটারি স্কুল এবং কিংস কলেজে শিক্ষিত হন। তিনি ১৮৫৮ সালে মার্লবরো কলেজে একজন সহকারী শিক্ষক নিযুক্ত হন এবং ১৮৫৯ সালে হ্যারোতে চলে আসেন। 
একজন স্কুল মাস্টার হিসাবে, বোয়েন বিশ্বাস করতেন যে ছেলেদের অবশ্যই তার পাঠে আগ্রহী এবং তার সাথে স্বাচ্ছন্দ্যে থাকতে হবে। এটি ছিল ভিক্টোরিয়ান যুগের সাধারণ আনুষ্ঠানিকতার বিপরীতে। তিনি হ্যারোর "আধুনিক দিক" এর প্রতিষ্ঠাতা ছিলেন, যা ল্যাটিন এবং গ্রীক ছাড়া অন্য বিষয়গুলিকে প্রাধান্য দিয়েছিল। 
বোয়েন একজন উৎসাহী ক্রীড়াবিদ এবং পথচারীও ছিলেন। কেমব্রিজ স্নাতক হিসেবে তিনি কেমব্রিজ থেকে অক্সফোর্ড পর্যন্ত ৯০ মাইল ২৬ ঘন্টায় হেঁটেছেন; হ্যারোতে, তিনিই প্রথম মাস্টার যিনি নিজেকে খেলাধুলা এবং গেমের সাথে ভালভাবে পরিচিত করেছিলেন; এবং তিনি ইংলিশ ফুটবল অ্যাসোসিয়েশনের প্রতিষ্ঠায় জড়িত ছিলেন, ১৮৭২ সালে তিনি প্রথম এফএ কাপ ফাইনালে খেলে জিতেছিলেন এবং ১৮৭৩ সালে ওয়ান্ডারার্স এফসির হয়ে আবারো ট্রফি লাভ করেন। বোয়েন হ্যাম্পশায়ারের হয়ে একটি ইংলিশ কাউন্টি ক্রিকেট ম্যাচও খেলেছিলেন, কিন্তু ১৮৬৪ সালে দুবারই শূন্য রানে আউট হয়।
বোয়েনকে সম্ভবত হ্যারো স্কুলের গান "ফরটি ইয়ার্স অন" এর লেখক হিসেবে সবচেয়ে বেশি স্মরণ করা হয়, যা আজও গাওয়া হয় এবং পরবর্তীতে এতে উইনস্টন চার্চিলের সম্মানে একটি অতিরিক্ত পদ যোগ করা হয়। তিনি তৎকালীন মাস্টার ইন চার্জ অফ মিউজিক হিসেবে আরও অনেক হ্যারো স্কুলের গান লিখেছিলেন, যার মধ্যে অনেকগুলি আজ পর্যন্ত প্রতিটি শব্দে "গান হিসাবে স্কুলেরপরিচিত অনুষ্ঠানে গাওয়া হয়।" হ্যারোতে থাকাকালীন, তিনি দ্য গ্রোভ বোর্ডিং হাউসের হাউসমাস্টার ছিলেন।
তিনি ফ্রান্সের কোট- ডি'অর মৌক্সে মৃত্যুবরণ করেন। সিরিল নরউড তার সম্পর্কে বলেছিলেন যে তিনি "চিরন্তন ছেলেটিকে নিজের বুকের মধ্যে শেষ পর্যন্ত বাঁচিয়ে রেখেছিলেন"।
কাজলা নদী

কাজলা নদী মাথাভাঙ্গা নদী থেকে উৎপন্ন হওয়া মেহেরপুর জেলার একটি ছোট নদী। নদীটির দৈর্ঘ্য ৩০ কিলোমিটার, গড় প্রস্থ ৩৫ মিটার। কাজলা নদীর দুইপাড়ে ব্রিটিশ নীলকররা গড়ে তুলেছিল অনেকগুলো নীলকুঠি যার মধ্যে ভাটপাড়া নীলকুঠি ও আমঝুপি নীলকুঠি অন্যতম। উপমহাদেশে নীলচাষের ইতিহাসের সাথে কাজলা নদীর নাম ওতপ্রতভাবে জড়িত।
মাথাভাঙ্গা নদীর কাজিপুর ইউনিয়নের অংশ থেকে কাজলা নদীর উৎপত্তি। উৎপত্তিস্থল থেকে এ নদী হিন্দা মাঠ, নওয়াপাড়া,কালিগংনী, ভাটপাড়া, গাড়াডোব এবং সদর উপজেলার আমঝুপি গ্রাম হয়ে ভৈরব নদীতে মিশেছে। মাথাভাঙ্গা নদীটি গঙ্গার শাখা নদী ভারতের জলঙ্গীর সঙ্গে সংযুক্ত।
ইন্ডিয়ান প্রিমিয়ার লিগের পুরস্কারের তালিকা

ইন্ডিয়ান প্রিমিয়ার লিগ (আইপিএল) হচ্ছে ভারতের একটি টুয়েন্টি২০ ক্রিকেট প্রতিযোগিতা। উক্ত প্রতিযোগিতাটি প্রতিটি মৌসুমে খেলোয়াড়দের বিভিন্ন পুরস্কারে সম্মানিত করে থাকে। সেগুলো হচ্ছে কমলা টুপি, বেগুনি টুপি, সর্বাধিক ছক্কার পুরস্কার, সেরা মূল্যবান খেলোয়াড় ও বছরের সেরা উঠতি খেলোয়াড়।
কমলা টুপি পুরস্কারটি ইন্ডিয়ান প্রিমিয়ার লিগ (আইপিএল)-এ সর্বাধিক রান সংগ্রহকারী ব্যাটসম্যানকে প্রদান করা হয়। পুরস্কারটি প্রথম চালু করা হয় ২৫ এপ্রিল ২০০৮ তারিখে, আইপিএলের উদ্বোধনী মৌসুম শুরুর এক সপ্তাহ পর। প্রতিযোগিতা চলাকালে সর্বাধিক রান সংগ্রহকারী ব্যাটসম্যান মাঠে ফিল্ডিংয়ের সময় পরিধান করবে, প্রতিযোগিতার ফাইনাল খেলা শেষে সর্বাধিক রান সংগ্রহকারী ব্যাটসম্যানকে কমলা টুপি পুরস্কারে সম্মানিত করা হবে। ব্রেন্ডন ম্যাককুলাম সর্বপ্রথম ব্যাটসম্যান হিসাবে কমলা টুপি পরিধান করেন, ও শন মার্শ প্রথম ব্যাটসম্যান হিসাবে কমলা টুপি পুরস্কারে সম্মানিত হন। এ যাবৎকাল পর্যন্ত ডেভিড ওয়ার্নার উক্ত পুরস্কারে সম্মানিত হয়েছেন তিনবার, তারপরেই আছেন ক্রিস গেইল দুইবার, একটি মাত্র মৌসুমে এখন পর্যন্ত সর্বাধিক রান সংগ্রহকারী বিরাট কোহলি (৯৭৩) এই পুরস্কারে সম্মানিত হন ২০১৬ ইন্ডিয়ান প্রিমিয়ার লিগ প্রতিযোগিতায়।
বেগুনী টুপি হচ্ছে আইপিএলের মৌসুম জুরে সর্বাধিক উইকেট-সংগ্রহকারী বোলারকে প্রদত্ত সম্মাননা। ২৫ এপ্রিল ২০০৮ তারিখে গোলাপী টুপি সম্মাননা চলুর পর, ১৩ মে ২০০৮ তারিখে আইপিএল বেগুনী টুপি সম্মাননার কথা ঘোষণা করে। আসর জুরে সর্বাধিক উইকেট-সংগ্রহকারী বোলার মাঠে ফিল্ডিংয়ের সময় উক্ত বেগুনী টুপি পরিধান করবেন এবং মৌসুম শেষে ফাইনাল খেলার পর সর্বাধিক উইকেট সংগ্রহকারী বোলারকে এ বেগুনী টুপি পুরস্কারে সম্মানিত করা হবে। যদি একটি আসরে সমসংখ্যক উইকেট সংগ্রহকারী একাধিক বোলার হন, তবে ভাল ইকোনমি রেটধারী বোলারকে বিজয়ী হিসাবে উক্ত পুরস্কারে সম্মানিত করা হবে। এ যাবৎকাল পর্যন্ত ভুবনেশ্বর কুমার ও ডোয়েন ব্র্যাভো এই পুরস্কারে সম্মানিত হয়েছেন দুইবার করে। ডোয়েন ব্র্যাভো ও হার্শাল প্যাটেল যথাক্রমে ২০১৩ ও ২০২১ প্রতিযোগিতায় সর্বাধিক ৩২টি করে উইকেট লাভ করে, কিন্তু আইপিএলের নিময়ানুযায়ী ভাল ইকোনমি রেটের কারণে ডোয়েন ব্র্যাভো এগিয়ে।"
সর্বাধিক ছক্কার পুরস্কার, পৃষ্ঠপোষকতার কারণে বর্তমানে আনএকাডেমি লেটস ক্র্যাক ইট সিক্সেস অ্যাওয়ার্ড পুরস্কারটি আইপিএলের একটি আসরজুড়ে সর্বাধিক ছয় অর্জনকারী ব্যাটসম্যানকে প্রদান করা হয়।
পুরস্কারটি মূলত ২০১২ আসর পর্যন্ত ম্যান অব দ্য টুর্নামেন্ট বা প্রতিযোগিতার সেরা খেলোয়াড় হিসাবে প্রদান করা হতো। ২০১৩ আসর থেকে আইপিএল সেরা মূল্যবান খেলোয়াড় পয়েন্ট পদ্ধতি চালু করে, যার ফলে উক্ত পয়েন্ট পদ্ধতিতে সর্বাধিক পয়েন্ট অর্জনকারীই হন আসর শেষে সেরা মূল্যবান খেলোয়াড়। পয়েন্ট পদ্ধতি অনুযায়ী প্রতিটি বাউন্ডারি চার এর জন্য ২.৫ পয়েন্ট, প্রতিটি বাউন্ডারি ছয় এবং উইকেট সংগ্রহের জন্য সমান ৩.৫, প্রতিটি ডট বলের জন্য ১ পয়েন্ট, প্রতিটি ক্যাচ ও স্ট্যাম্পিং এর জন্য সমান ২.৫ পয়েন্ট অর্জন করতে পারবে। পৃষ্ঠপোষকতার কারণে বর্তমানে পুরস্কারটির নাম হচ্ছে "আপস্টক মোস্ট ভ্যালুয়েবল প্লেয়ার" বা আপস্টক সেরা মূল্যবান খেলোয়াড়।
স্বামী বিশুদ্ধানন্দ

স্বামী বিশুদ্ধানন্দ, (১৩ জুন ১৮৮৩ ― ১৬ জুন ১৯৬২) ছিলেন রামকৃষ্ণ  মিশনের অষ্টম অধ্যক্ষ। 
তাঁর জন্ম বেঙ্গল প্রেসিডেন্সির বর্তমানের হুগলি জেলার গুড়াপ গ্রামে। পিতা হেমচন্দ্র রায় এবং মাতা কিরণবালা দেবী। শৈশবেই তার পিতামাতার মৃত্যু হয়। ১৯০৪ খ্রিস্টাব্দে তিনি শ্রীরামকৃষ্ণের প্রতি আকৃষ্ট হন কলকাতার  মেটকাফ হলে প্রাপ্ত ম্যাক্সমুলারের লেখা "রামকৃষ্ণ―হিজ লাইফ অ্যান্ড সেইংস" বইটিতে রামকৃষ্ণের দিব্য জীবন ও বাণী পড়ে। নিয়মিত শুরু হয় দক্ষিণেশ্বরে যাতায়াত। পরিচয় হয় শ্রীরামকৃষ্ণের ভাইপো রামলাল চট্টোপাধ্যায় ও কথামৃতকার শ্রীম ও স্বামি-শিষ্য-সংবাদ' প্রণেতা শরচ্চন্দ্র চক্রবর্তীর সঙ্গে। তাদের কাছ থেকে শ্রীশ্রীমা সম্পর্কে জেনে দুই বন্ধু খগেন (পরবর্তীতে স্বামী শান্তানন্দ) ও গিরিজাকে (পরবর্তীতে স্বামী গিরিজানন্দ) সঙ্গে  নিয়ে চলে যান জয়রামবাটী। ১৯০৬ খ্রিস্টাব্দের ১৬ই ডিসেম্বর তারা মায়ের প্রথম দর্শন লাভ করেন। চিরস্নেহময়ী জননীর অহৈতুকী ভালোবাসা হৃদয়ঙ্গম করায় তার মনে পার্থিব জীবন ত্যাগ করার তাগিদের সাথে সাথে  সন্ন্যাসীর জীবন যাপনের অনুভব জাগ্রত হল। অবশেষে ১৯০৭ খ্রিস্টাব্দের ২৯শে জুলাই অন্য দুজন গুরুভাইয়ের সাথে তিনি শ্রীশ্রীমার কাছে দীক্ষা নেন, সন্ন্যাসের বস্ত্র ও আশীর্বাদ লাভ করেন।
কিছু দিন মাদ্রাজে অবস্থানের পর ১৯৪৭ খ্রিস্টাব্দে স্বামী বিশুদ্ধানন্দ রামকৃষ্ণ মিশনের সহ-অধ্যক্ষ হন এবং তার প্রিয় স্থান বারাণসীতে থাকেন। স্বামী শঙ্করানন্দের প্রয়াণ হলে, তিনি রামকৃষ্ণ মিশনের অধ্যক্ষ হন ১৯৬২ খ্রিস্টাব্দের ৬ই মার্চ।
স্বামী বিশুদ্ধানন্দ স্বাভাবিক ভাবেই খুব প্রেমময় ছিলেন। আর ছিলেন শ্রীশ্রীমায়ের সার্থক সন্তান। তার মধ্যে মাতৃভাবের বিশেষ বিকাশ হয়েছিল। তিনি সততই মাতৃস্নেহে, সহানুভূতিতে, অন্যের সমস্যার প্রতি সহানুভূতিশীল ছিলেন। আধ্যাত্মিক বিষয়ে অনর্গল বক্তব্য রেখে ভক্তবৃন্দের সদর্থক উপদেশ প্রদান করতেন। সেই উপদেশমালা "সৎপ্রসঙ্গ" শীর্ষক পুস্তিকায় প্রকাশিত হয়েছে। 
স্বামী লোকেশ্বরানন্দ তাঁর এক গ্রন্থে উল্লেখ করেছেন যে, তিনি বিশুদ্ধানন্দজীর কাছে যত বারই গিয়েছেন, ততবারই ফিরে এসেছেন এক আশ্চর্য অনুভব নিয়ে। তার মনে হয়েছে যে, তিনি এসেছেন মায়ের কাছে। তার এই অভিজ্ঞতার অনেক পরে, শ্রীসারদা মঠের এক প্রবীণা সন্ন্যাসিনী কথায় কথায় স্বামী লোকেশ্বরানন্দকে বলেছিলেন- 
স্বামী বিশুদ্ধানন্দ প্রোস্টেটের সমস্যায় ভুগছিলেন। ১৯৬০ খ্রিস্টাব্দে তার প্রাথমিক অপারেশন হয়। শেষে ১৯৬২ খ্রিস্টাব্দের ১৩ ই জুন আরো একবার অপারেশন হয়। ১৬ ই জুন সকাল ন'টায় মহাসমাধিতেই তিনি পার্থিব শরীর পরিত্যাগ করেন।
একজন হিন্দুর প্রতি চিঠি

একজন হিন্দুর প্রতি চিঠি ("") হলো ল্যেভ তল্‌স্তোয় কর্তৃক ১৯০৮ সালের ১৪ ডিসেম্বর তারকনাথ দাসকে লেখা একটি চিঠি। উপনিবেশিক শাসন থেকে ভারতের স্বাধীনতার জন্য বিখ্যাত রুশ লেখক এবং চিন্তাবিদের সমর্থন চেয়ে দাসের পাঠানো দুটি চিঠির জবাবে এটি লেখা হয়। চিঠিটি ভারতীয় সংবাদপত্র "Free Hindustan" এ প্রকাশিত হয়েছিলো। চিঠির কারণে তরুণ মোহনদাস করমচাঁদ গান্ধী ১৯০৯ সালে গান্ধীর নিজস্ব দক্ষিণ আফ্রিকান সংবাদপত্র "Indian Opinion" এ চিঠিটি পুনরায় মুদ্রণের অনুমতি চেয়ে বিশ্ববিখ্যাত টলস্টয়কে চিঠি লিখেছিলেন। মোহনদাস গান্ধী সেই সময় দক্ষিণ আফ্রিকায় অবস্থান করেছিলেন এবং সবেমাত্র তাঁর আজীবন কর্মীজীবন শুরু করেছিলেন। এরপর তিনি ভারতে পাঠানো মূল ইংরেজী কপি থেকে চিঠিটি নিজে অনুবাদ করেন।
চিঠিটি সম্পর্কে তল্‌স্তোয় যুক্তি দিয়েছেন যে শুধুমাত্র ভালোবাসার নীতির মাধ্যমে ভারতীয়রা উপনিবেশিক শাসন থেকে স্বাধীনতা লাভ করতে পারে। তল্‌স্তোয় দেখলেন পৃথিবীর সকল ধর্মে প্রেমের আইন প্রবল, এবং তিনি যুক্তি দিয়েছিলেন যে প্রতিবাদ, ধর্মঘট, এবং শান্তিপূর্ণ প্রতিরোধের অন্যান্য রূপে প্রেমের আইনের ব্যক্তিগত, অহিংসাবাদ প্রয়োগই বিকল্পসহিংস বিপ্লব। ধারণাগুলি শেষ পর্যন্ত ১৯৪৭ সালে ভারতীয় স্বাধীনতা আন্দোলনের চূড়ান্ত পর্যায়ে সফল প্রমাণিত হয়েছিল।
চিঠিটিতে তল্‌স্তোয় স্বামী বিবেকানন্দের রচনার কথা উল্লেখ করেছেন। চিঠিটির সঙ্গে তল্‌স্তোয়ের মতামত, প্রচার, এবং তাঁর ১৮৯৪ পুস্তক "The Kingdom of God Is Within You", অহিংসা প্রতিরোধে মোহনদাস গান্ধীর মতামত তৈরি করতে সাহায্য করেছে।
চিঠিটি গান্ধীকে প্রাচীন তামিল নৈতিক সাহিত্য তিরুক্কুরালর সাথে পরিচয় করিয়ে দেয়, যা তল্‌স্তোয় 'হিন্দু কুরাল' বলে উল্লেখ করেছিলেন। গান্ধী তখন কারাগারে থাকাকালীন কুরাল অধ্যয়ন শুরু করেন।
দ্য জাপানিজ ওয়াইফ (হরিপ্রভা তাকেদা)

দ্য জাপানিজ ওয়াইফ প্রথম জাপান ভ্রমণকারী বাঙ্গালী নারী হরিপ্রভা তাকেদাকে নিয়ে নির্মিত একটি চলচ্চিত্র। এটি ২০১২ সালে প্রদর্শনের জন্য অবমুক্ত করা হয়। জাপান ফাউন্ডেশনের সহায়তায় এটি নির্মাণ করা হয়েছে। এটি একটি পূর্ণদৈর্ঘ্য চলচ্চিত্র। ১৯১২ সালে হরপ্রভার জাপান গমনের শতবর্ষ উদযানক্রমে এই চলচ্চিত্র তৈরীর উদ্যোগ গ্রহণ করা হয়েছিল। ১৯১২-১৩ সালে জাপান ভ্রমণের ভিত্তি করে হরপ্রভা একটি ভ্রমণকাহিনী রচনা করেন। ১৯১৫ সালে এই ভ্রমণ কাহিনী "বঙ্গমহিলার জাপান যাত্রা" নামে প্রকাশিত হয়। এই গ্রন্থের ভিত্তিতে “দ্য জাপানিজ ওয়াইফ” এর চিত্রনাট্য রচনা করা হয়েছে॥
দ্য জাপানিজ ওয়াইফ প্রথম জাপান ভ্রমণকারী বাঙ্গালী নারী হরিপ্রভা তাকেদাকে নিয়ে নির্মিত একটি চলচ্চিত্র। এটি ২০১২ সালে প্রদর্শনের জন্য অবমুক্ত করা হয়। জাপান ফাউন্ডেশনের সহায়তায় এটি নির্মাণ করা হয়েছে। এটি একটি পূর্ণদৈর্ঘ্য চলচ্চিত্র। ১৯১২ সালে হরপ্রভার জাপান গমনের শতবর্ষ উদযানক্রমে এই চলচ্চিত্র তৈরীর উদ্যোগ গ্রহণ করা হয়েছিল। ১৯১২-১৩ সালে জাপান ভ্রমণের ভিত্তি করে হরপ্রভা একটি ভ্রমণকাহিনী রচনা করেন। ১৯১৫ সালে এই ভ্রমণ কাহিনী "বঙ্গমহিলার জাপান যাত্রা" নামে প্রকাশিত হয়। এই গ্রন্থের ভিত্তিতে “দ্য জাপানিজ ওয়াইফ” এর চিত্রনাট্য রচনা করা হয়েছে॥
হরিপ্রভা তাকেদা ১৮৯০ সালে তিনি জন্মগ্রহণ করেন ঢাকার জেলার খিলগাঁও এলাকায় জন্মগ্রহণ করেন। হরিপ্রভার বাবা শশীভূষণ মল্লিক ছিলেন ঢাকার নববিধান ব্রাহ্মসমাজের সক্রিয় কর্মী। ১৮৯২ সালে তিনি ঢাকায় নিরাশ্রয় মহিলা ও শিশুদের পুনর্বাসনের উদ্দেশ্যে “মাতৃনিকেতন” নামে একটি আশ্রম প্রতিষ্ঠা করেন। হরিপ্রভার মা নগেন্দ্রবালা মাতৃনিকেতনের দেখাশুনো করতেন। হরিপ্রভা ছোট থেকেই “মাতৃনিকেতনের” সাথে যুক্ত ছিলেন। আশ্রমে কাজ করার সুবাদে তার পরিচয় হয় জাপানি যুবক ওয়েমন তাকেদার সঙ্গে। ওয়েমন তখন ঢাকার বুলবুল সোপ ফ্যাক্টরিতে প্রধান কারিগর ছিলেন। তাদের পরিচয় ক্রমে প্রণয়ে পরিণত হয়। ১৯০৭ সালে উভয় পরিবারের সম্মতিতে তাদের বিয়ে হয়। বিয়ের পর ওয়েমন তার স্ত্রী হরপ্রভাকে নিয়ে ১৯১২ সালে জাপান গমন করেন ও কয়েক মাস পর ১৯১৩ সালে পূর্ববঙ্গের ঢাকায় প্রত্যাবর্তন করেন। এই জাপান ভ্রমণের ভিত্তি করে হরপ্রভা একটি ভ্রমণকাহিনী রচনা করেন। ১৯১৫ সালে তার ভ্রমণ কাহিনী "বঙ্গমহিলার জাপান যাত্রা" ঢাকা থেকে প্রকাশিত হয়।
গোস্ট রাইডার (২০০৭ এর চলচ্চিত্র)

গোস্ট রাইডার হলো ২০০৭ সালে মুক্তিপ্রাপ্ত একটি আমেরিকান সুপারহিরো চলচ্চিত্র যেটি মার্ভেল কমিক্স এর চরিত্র গোস্ট রাইডার এর উপর ভিত্তি করে বানানো হয়েছে। এটি রচনা এবং পরিচালনা করেন মার্ক স্টিভেন জনসন। এতে নাম ভূমিকায় অভিনয় করেন নিকোলাস কেজ। এছাড়াও ইভা মেন্ডেজ, ওয়েস বেন্টলি, স্যাম এল্লিয়ট, ডোনাল লগ, ম্যাট লং এবং পিটার ফোন্ডা সহকারী শিল্পী হিসেবে ছিল।
"গোস্ট রাইডার" ফেব্রুয়ারি ১৬, ২০০৭ সালে যুক্তরাষ্ট্রে মুক্তি পায়। চলচ্চিত্রটি সমালোচকদের কাছ থেকে নেতিবাচক সাড়া পায়, কিন্তু তারপরও এটি একটি ব্যবসাসফল চলচ্চিত্র ছিল। $১১০ মিলিয়ন নির্মানব্যয়ে এটি $২২৮.৭ মিলিয়ন আয় করে। জুন ১২, ২০০৭ সালে "গোস্ট রাইডার" ডিভিডি, ব্লু-রে এবং ইউএমডি তে মুক্তি পায়। এটির একটি সিকুয়েল ফেব্রুয়ারি ১৭, ২০১২ সালে নামে মুক্তি পায়।
বহু বছর আগে, মোটরসাইকেল স্টান্টম্যান জনি ব্লেজ (নিকোলাস কেজ) তার আত্মা মেফিস্টোর কাছে বেঁচে দেয় তার পিতাকে বাঁচানোর জন্য। এখন সে একজন জ্বলন্ত, প্রতিহিংসাপরায়ণ ন্যায়ের প্রতিনিধিতে রূপান্তর হয় যে রাতে বের হয় দুষ্ট দমনের জন্য। জনি একমাত্র ব্যক্তি যে দুই পৃথিবীতেই চলাচল করতে পারে, মেফিস্টোফেলস নিজে (ডোনাল লগ) তাকে ব্ল্যাকহার্টকে ধ্বংস করার দায়িত্ব দেয়। ব্ল্যাকহার্ট যে একজন শয়তান, মেফিস্টোফেলস কে সরিয়ে একটি নরক তৈরি করতে চায় যা বর্তমান নরকের চেয়েও নিকৃষ্ট।
"গোস্ট রাইডার" আগস্ট ৪, ২০০৬ সালে মুক্তি পাওয়ার কথা ছিল। কিন্তু এটিকে তিন সপ্তাহ এগিয়ে নিয়ে এসস জুলাই ১৪, ২০০৬ সালে মুক্তি দেওয়ার পরিকল্পনা করা হয়। কিন্তু সনি আবার মুক্তির তারিখ পিছিয়ে ফেব্রুয়ারি ১৬, ২০০৭ এ নিয়ে যায়, এবং মুক্তি দেয়া হয়।
"গোস্ট রাইডার" ফেব্রুয়ারি ১৬, ২০০৭ সালে যুক্তরাষ্ট্রে মুক্তি পায়। মুক্তির প্রথম দিনে এটি $১৫,৪২০,১২৩ আয় করে। প্রথম সপ্তাহান্তে এটি $৪৫,৩৮৮,৮৩৬ আয় করে। এটির বিশ্বব্যাপী সর্বমোট আয় ছিল $২২৮,৭৩৮,৩৯৩ যেখানে উত্তর আমেরিকা থেকে $১১৫,৮০২,৫৯৬ আয় করে।
রোটেন টমেটোস থেকে "গোস্ট রাইডার" ১৪০ টি সমালোচক থেকে ২৬% রিভিউ উপর ভিত্তি করে গড় রেটিং ৪.১৯/১০ পায়। মেটাক্রিটিক থেকে এটি ১০০ তে ৩৫ স্কোর পায় ২০ টি সমালোচক রিভিউ এর উপর ভিত্তি করে। সিনেমাস্কোর এ দর্শকদের ভোটে এটি "বি" গ্রেড পায়।
আইজিএন এটিকে সেরা বাজে কমিক বুক ভিত্তিক চলচ্চিত্রের তালিকায় ১০ টির মধ্যে ৭ নম্বরে রাখে।
২০১২ রামু সহিংসতা

২০১২ সালের রামু সহিংসতা বলতে বোঝায়, বাংলাদেশের কক্সবাজার জেলার রামু উপজেলায় স্থানীয় জনতা কর্তৃক ২০১২ সালের ২৯শে সেপ্টেম্বর মধ্যরাতে বৌদ্ধ বিহার, মন্দির ও ঘরবাড়িতে ধারাবাহিক হামলা। বৌদ্ধ পুরুষ নামে একটি ভুয়া ফেসবুক অ্যাকাউন্টের টাইমলাইনে কোরআন অবমাননাকারী একটি ছবি ট্যাগ করার প্রতিক্রিয়ায় জনতা ১২ টি বৌদ্ধ মন্দির ও মঠ এবং ৫০ টি বাড়ি ধ্বংস করে। ছবিটির প্রকৃত পোস্টিং কোন বৌদ্ধধর্মাবলম্বী দ্বারা করা হয়নি, যাদের মিথ্যা অপবাদ দেওয়া হয়েছিল। এই অভিযোগ থেকে বৌদ্ধধর্মাবলম্বীরা নির্দোষ ছিলেন। এই সহিংসতা পরে কক্সবাজার জেলার উখিয়া উপজেলা ও চট্টগ্রাম জেলার পটিয়া উপজেলায় ছড়িয়ে পড়ে, যেখানে বৌদ্ধ বিহার ও হিন্দু মন্দিরকে আক্রমণের লক্ষ্যবস্তু করা হয়।
আনুমানিক ২৫,০০০ জনের বেশি জনতা বৌদ্ধধর্মাবলম্বীদের উপর পরিচালিত সহিংসতায় অংশ নিয়েছিল এবং এই হামলার সাথে জড়িত থাকার জন্য ৩০০ জনেরও বেশি ব্যক্তিকে গ্রেপ্তার করা হয়েছিল।
চট্টগ্রাম বিভাগের অতিরিক্ত বিভাগীয় কমিশনার নুরুল ইসলামের নেতৃত্বে ৩০শে সেপ্টেম্বর একটি সরকারী তদন্ত কমিটি গঠন করা হয়। এটি ১ অক্টোবর আলোচনায় বসেছিল এবং সমস্যাগ্রস্ত উপজেলার উপজেলা নির্বাহী কর্মকর্তাদের প্রতিবেদন ও দৈনিক পত্রিকার প্রতিবেদন পর্যালোচনা করেছিল।
কক্সবাজারের রামুতে একটি বৌদ্ধ মন্দিরে হামলা ও ভাঙচুরের ঘটনার প্রেক্ষিতে ২০১৪ সালের ১২ই মে সুপ্রিম কোর্ট বান্দরবানের নাইক্ষংছড়ি উপজেলার উপজেলা চেয়ারম্যান তোফায়েল আহমেদকে চার সপ্তাহের মধ্যে নিম্ন আদালতে আত্মসমর্পণের নির্দেশ দেয়। সরকারি তদন্ত প্রতিবেদন অনুযায়ী তোফায়েল আহমেদ রামুর ঘটনার প্রধান সন্দেহভাজন ছিলেন।
বার্মা, ভারত, শ্রীলঙ্কা, ও থাইল্যান্ডে বৌদ্ধ সন্ন্যাসী ও হিন্দু গোষ্ঠী বাংলাদেশে বৌদ্ধ-বিরোধী সহিংসতার প্রতিক্রিয়ায় বিক্ষোভ প্রদর্শন করে। শ্রীলঙ্কার কলম্বোতে কেউ কেউ বাংলাদেশি দূতাবাসের বাইরে বিক্ষোভ প্রদর্শন করে এবং হামলার নিন্দা জানিয়ে একটি পিটিশন প্রদান করা হয়।
পুলিশ ঘটনাস্থলে পৌঁছানোর পূর্বে শ্রীলঙ্কার কলম্বোতে বাংলাদেশি প্রতিবাদকারীদের দ্বারা দূতাবাসের কিছু জানালা ভাঙচুর করা হয়, পুলিশ ঘটনাস্থলে পৌঁছে প্রতিবাদকারীদের ছত্রভঙ্গ করে।
বাংলাদেশের প্রধানমন্ত্রী শেখ হাসিনা ৬ই অক্টোবর বৌদ্ধবিরোধী সহিংসতার নিন্দা জানান, তিনি ঘটনাটি পূর্বনির্ধারিত বলে বিশ্বাস করেন বলে উল্লেখ করেন এবং এই বিষয়ে সকলকে সংযমের আহ্বান জানান।
জোরাম ন্যাশনালিস্ট পার্টি

জোরাম ন্যাশনালিস্ট পার্টি হল ভারতের মিজোরাম রাজ্যের একটি স্বীকৃত রাজ্য রাজনৈতিক দল। দলটি অতীতে মিজো ন্যাশনাল ফ্রন্ট (ন্যাশনালিস্ট) (এমএনএফ(এন)) নামে পরিচিত ছিল। প্রাক্তন সাংসদ লালডুহোমা এই দলের নেতা। ১৯৯৭ সালে মিজো ন্যাশনাল ফ্রন্ট ভেঙে এমএনএফ(এন) গঠিত হয়।
দলটি ২০০৩ ও ২০০৮ সালের বিধানসভা নির্বাচনে মিজোরাম বিধানসভায় দু’টি আসন জয় করেছিল। বর্তমানে জোরাম ন্যাশনালিস্ট পার্টি জোরাম পিপল’স মুভমেন্টের অঙ্গীভূত হয়েছে।
ভারতীয় ট্রাইবাল পার্টি

ভারতীয় ট্রাইবাল পার্টি (বিটিপি) হল ভারতের গুজরাত রাজ্য-ভিত্তিক একটি রাজনৈতিক দল। ২০১৭ সালে ঝগডিয়ার বিধায়ক তথা বিশিষ্ট আদিবাসী নেতা ছোটুভাই বাসব এই দলটি প্রতিষ্ঠা করেন। তিনি ইতিপূর্বে জনতা দল (সংযুক্ত)-এর সদস্য ছিলেন। ভারতের নির্বাচন কমিশন অনুচ্ছেদ ১০বি অনুযায়ী বিটিপি-কে অটো রিকশা প্রতীক প্রদান করে।
প্রতিষ্ঠার দুই মাসের মধ্যেই ভারতীয় ট্রাইবাল পার্টি (বিটিপি) ২০১৭ সালের গুজরাত বিধানসভা নির্বাচনে দু’টি আসন জয় করে।
২০২২ সালের গুজরাত বিধানসভা নির্বাচন উপলক্ষ্যে বিটিপি অল ইন্ডিয়া মজলিস-ই-ইত্তেহাদুল মুসলিমিন দলের সঙ্গে জোট গঠন করেছে।
২০১৮ সালের রাজস্থান বিধানসভা নির্বাচনে বিটিপি দু’টি আসন জয় করে। তারপরে দলটি ভারতীয় জাতীয় কংগ্রেস নেতৃত্বাধীন সরকারে যোগদান করলেও ২০২০ সালে সমর্থন প্রত্যাহার করে নেয়।
ভারতের কমিউনিস্ট দলগুলির তালিকা

এই পৃষ্ঠায় কমিউনিস্ট আদর্শে বিশ্বাসী ভারতীয় রাজনৈতিক দলগুলির একটি তালিকা দেওয়া হল।
রনিত মোর

রনিত গজানন মোর (জন্ম: ২ ফেব্রুয়ারি ১৯৯২) একজন ভারতীয় প্রথম শ্রেণীর ক্রিকেটার যিনি কর্ণাটকের হয়ে খেলে, তিনি একজন ডানহাতি মিডিয়াম ফাস্ট বোলার। তিনি ২০১৩ থেকে চেন্নাই সুপার কিংস স্কোয়াডের সদস্য হন  এবং ৩০ ই এপ্রিল ২০১৫ এ ইডেন গার্ডেনে কলকাতা নাইট রাইডার্সের বিপক্ষে আইপিএলে অভিষেক করেছিলেন। রনিত তার স্কুল পড়াশোনা করেছেন গোমতেশ উচ্চ বিদ্যালয়, বেলগাম এবং তার প্রাক বিশ্ববিদ্যালয় গগতে কলেজ থেকে এবং এখন জাইন কলেজ থেকে ব্যবসায় স্নাতক সম্পন্ন করছেন। ঘরোয়া টি -টোয়েন্টি টুর্নামেন্টে কর্ণাটকের প্রতিনিধিত্ব করেছেন রনিত।  তিনি ২০১৮-১৯ রঞ্জি ট্রফির গ্রুপ পর্বে কর্ণাটকের জন্য সর্বাধিক উইকেট শিকারী ছিলেন।
মোন্দলি এমপোতো

মোন্দলি এমপোতো (; জন্ম: ২৪ জুলাই ১৯৯৮) হলেন একজন দক্ষিণ আফ্রিকান পেশাদার ফুটবল খেলোয়াড়। তিনি বর্তমানে দক্ষিণ আফ্রিকার পেশাদার ফুটবল লীগের শীর্ষ স্তর দক্ষিণ আফ্রিকান প্রিমিয়ার বিভাগের ক্লাব ব্লুমফন্টেইন সেল্টিক এবং দক্ষিণ আফ্রিকা জাতীয় দলের হয়ে গোলরক্ষক হিসেবে খেলেন।
২০১৫ সালে, এমপোতো দক্ষিণ আফ্রিকা অনূর্ধ্ব-১৭ দলের হয়ে দক্ষিণ আফ্রিকার বয়সভিত্তিক পর্যায়ে অভিষেক করেছিলেন। তিনি ২০১৯ সালে দক্ষিণ আফ্রিকার হয়ে আন্তর্জাতিক পর্যায়ে অভিষেক করেছেন; দক্ষিণ আফ্রিকার জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
মোন্দলি এমপোতো ১৯৯৮ সালের ২৪শে জুলাই তারিখে দক্ষিণ আফ্রিকায় জন্মগ্রহণ করেছেন এবং সেখানেই তার শৈশব অতিবাহিত করেছেন।
এমপোতো জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত দক্ষিণ আফ্রিকা অনূর্ধ্ব-২৩ দলে স্থান পেয়েছেন।
পাউল এরেনফেস্ট

পাউল এরেনফেস্ট (; ১৮ই জানুয়ারি, ১৮৮০, ভিয়েনা, অস্ট্রিয়া – ২৫শে সেপ্টেম্বর, ১৯৩৩, আমস্টার্ডাম, নেদারল্যান্ডস) একজন অস্ট্রীয়-ওলন্দাজ তাত্ত্বিক পদার্থবিজ্ঞানী ছিলেন। তিনি পরিসংখ্যানিক বলবিজ্ঞান ক্ষেত্রে এবং ক্ষেত্রটির সাথে কোয়ান্টাম বলবিজ্ঞান ক্ষেত্রের সম্পর্কের উপরে গুরুত্বপূর্ণ অবদান রাখেন, যাদের মধ্যে দশান্তর ও এরেনফেস্ট উপপাদ্য দুইটি উল্লেখযোগ্য দৃষ্টান্ত। তাঁর কাজ উপরোক্ত ক্ষেত্র দুইটির ভিত্তি সুদৃঢ় করতে সাহায্য করে।
এরেনফেস্ট ভিয়েনা বিশ্ববিদ্যালয় থেকে ১৯০৪ সালে ডক্টরেট উপাধি লাভ করেন। সেসময় লুডভিগ বোলৎসমান তাঁর ডক্টরেট পরামর্শক ছিলেন। এরপর তিনি তাঁর রুশ স্ত্রী তাতিয়ানা আফানাসিয়েভার সাথে রাশিয়ার সাংত পিতেরবুর্গ শহরে চলে যান। ১৯১২ সালে এরেনফেস্ট নেদারল্যান্ডসের লাইডেন বিশ্ববিদ্যালয়ের তাত্ত্বিক পদার্থবিজ্ঞানের অধ্যাপক পদে নিযুক্তি লাভ করেন।
কোয়ান্টাম তত্ত্বের আদি পর্যায়ে এরেনফেস্ট পরিষ্কার করে দেখান যে মাক্স প্লাংকের কৃষ্ণবস্তু বিকিরণের সূত্রটি আবশ্যিকভাবে একটি মৌলিক স্বতঃসিদ্ধের উপরে দাঁড়িয়ে আছে, যা অনুযায়ী শক্তি অবিচ্ছিন্ন নয়, বরং বিচ্ছিন্ন বা সবিরাম প্রকৃতির, অর্থাৎ বিচ্ছিন্ন কোয়ান্টাম শক্তিস্তরের অস্তিত্ব আছে। এই ব্যাপারটি চিরায়ত পদার্থবিজ্ঞান দ্বারা ব্যাখ্যা করা সম্ভব নয়।
আলবের্ট আইনষ্টাইন (আলবার্ট আইনস্টাইন) একবার বলেছিলেন যে তাঁর জানামতে এরেনফেস্ট তাঁর পেশার সবার সেরা শিক্ষক। আইনষ্টাইন ও নিলস বোর উভয়েই এরেনফেস্টের অত্যন্ত ঘনিষ্ঠ বন্ধু ছিলেন। আইনষ্টাইন ও বোর লাইডেন শহরে এরেনফেস্টের বাসায় কোয়ান্টাম পদার্থবিজ্ঞান সংক্রান্ত আলোচনায় মিলিত হতেন। লাইডেন বিশ্ববিদ্যালয়ে এরেনফেস্টের গবেষণাগারেই পারমাণবিক বোমা নির্মাণের ম্যানহাটন প্রকল্পের দুই নেতৃস্থানীয় বিজ্ঞানী এনরিকো ফের্মি ও রবার্ট ওপেনহাইমার ডক্টরেট-পরবর্তী গবেষণা সম্পাদন করেন। বিখ্যাত জার্মান তাত্ত্বিক পদার্থবিজ্ঞানী (ভের্নার হাইজেনবের্গ ও ভোলফগাং পাউলি-র শিক্ষক) আর্নল্ড সমারফেল্ড এরেনফেস্ট সম্পর্কে বলেছিলেন যে এরেনফেস্ট "জানতেন কীভাবে গণিতের সবচেয়ে কঠিন বিষয়বস্তুগুলিকে মূর্ত ও পরিষ্কার করে তুলে ধরতে হয়। তিনি জানতেন কীভাবে গাণিতিক যুক্তিগুলিকে অনুবাদ করে সহজে বোধমগ্য চিত্রের মতো করে উপস্থাপন করতে হয়।" তাঁর মতে এরেনফেস্ট ছিলেন একজন "ওস্তাদ প্রভাষক"। যখন ২০শ শতকের শুরুতে বিশ্বের তাবৎ বাঘা বাঘা পদার্থবিজ্ঞানী কোয়ান্টাম বলবিজ্ঞানের ভিত্তি নির্মাণের কাজে একত্রিত হয়েছিলেন, তখন তাঁরা এরেনফেস্টকেও ডেকেছিলেন এই কারণে যে কোয়ান্টাম বলবিজ্ঞানের দুরূহ, দুর্বোধ্য, অস্বচ্ছ কিন্তু বিপ্লবী ধারণাগুলিকে স্বচ্ছতা ও বোধগম্যতা প্রদানের কাজটি তিনিই সবচেয়ে ভালভাবে করার সামর্থ্য রাখতেন। এরেনফেস্ট তাঁর সময়ের সব বিখ্যাত বিজ্ঞানীদের সাথে বিতর্কে লিপ্ত হতেন ও তাদের ধারণাগুলি আরও পরিষ্কার করে প্রকাশ করতে প্ররোচিত করতেন। সহকর্মীরা তাই এরেনফেস্টকে "পদার্থবিজ্ঞানের বিবেক" ডাকনামটি প্রদান করেছিলেন। ১৯১৯ সালে তিনি নেদারল্যান্ডসের রাজকীয় শিল্পকলা ও বিজ্ঞান অ্যাকাডেমির সদস্যপদ লাভ করেন।
এরেনফেস্টের কর্মজীবনের শেষ পর্যায়ে তাঁর পরবর্তী প্রজন্মের পদার্থবিজ্ঞানীরা বিমূর্ত, অস্বচ্ছ, পরিসংখ্যান ও গণনাভিত্তিক গবেষণার দিকে চালিত হয়ে পড়েন। এর ফলে তিনি তাঁর পছন্দের শাস্ত্র থেকে প্রায় সম্পূর্ণ বিচ্ছিন্ন হয়ে পড়েন ও গভীর বিষাদগ্রস্ততায় নিমজ্জিত হন। ব্যর্থ বিবাহ, জার্মানিতে হিটলার ও ইহুদিবিদ্বেষী নাৎসিবাদের উত্থান, ডাউন সংলক্ষণে আক্রান্ত পুত্রসন্তান, বন্ধু আইনষ্টাইনের মার্কিন যুক্তরাষ্ট্রে অভিবাসন, ইত্যাদি বিভিন্ন কারণে তিনি মানসিক ব্যাধিতে আক্রান্ত হয়ে পড়েন। শেষ পর্যন্ত ১৯৩৩ সালে তিনি প্রথমে তাঁর মানসিকভাবে প্রতিবন্ধী পুত্রসন্তানকে হত্যা করেন ও পরে নিজেও আত্মহত্যা করেন।
আবেগসূচক পদ

আবেগসূচক পদ হলো সেসব পদ বা শব্দাংশ, যা দিয়ে মনের নানা ভাব বা আবেগকে প্রকাশ করা হয়। এই ধরনের পদ বাক্যের অন্য শব্দের সঙ্গে সরাসরি সম্পর্কিত না হয়ে স্বতন্ত্রভাবে ব্যবহৃত হয়। আবেগসূচক পদের পর সাধারণত আবেগসূচক চিহ্ন (!) ও কমা চিহ্ন (,) বসে।
এই ধরনের আবেগসূচক পদের সাহায্যে অনুমোদন, সম্মতি, সমর্থন ভাব প্রকাশ করা হয়। উদাহরণস্বরূপ- <br>হ্যাঁ, আমাদের জিততেই হবে। বেশ, তবে যাওয়াই যাক।
এই ধরনের আবেগসূচক পদ প্রশংসাবাচক মনোভাব প্রকাশে ব্যবহৃত হয়। উদাহরণস্বরূপ- শাবাশ! এমন খেলাই তো চেয়েছিলাম! বাহ্! চমৎকার লিখেছ।
এই ধরনের আবেগসূচক শব্দ অবজ্ঞা, ঘৃণা, বিরক্তি মনোভাব প্রকাশে ব্যবহৃত হয়। উদাহরণস্বরূপ- ছি ছি! এরকম কথা তাঁর মুখে মানায় না। জ্বালা! তোমাকে নিয়ে আর পারি না!
এই ধরনের আবেগসূচক শব্দ আতঙ্ক, যন্ত্রণা, কাতরতা প্রকাশ করে। উদাহরণস্বরূপ- উহ্, কী বিপদে পড়া গেল। বাপরে বাপ! কী ভয়ঙ্কর ছিল রাক্ষসটা।
এই ধরনের আবেগসূচক শব্দ বিস্মিত বা আশ্চর্য হওয়ার ভাব প্রকাশ করে। উদাহরণস্বরূপ- আরে! তুমি আবার কখন এলে? আহ্, কী চমৎকার দৃশ্য!
এই ধরনের আবেগসূচক শব্দ করুণা, মায়া, সহানুভূতি মনোভাব প্রকাশ করে। উদাহরণস্বরূপ- আহা! বেচারার এত কষ্ট। হায় হায়! ওর এখন কী হবে!
এই ধরনের আবেগসূচক শব্দ সম্বোধন বা আহ্বান করার ক্ষেত্রে ব্যবহৃত হয়। উদাহরণস্বরূপ- হে বন্ধু, তোমাকে অভিনন্দন। ওগো, তোরা জয়ধ্বনি কর।
এই ধরনের আবেগসূচক শব্দ বাক্যের অর্থের পরিবর্তন না ঘটিয়ে কোমলতা, মাধুর্যের মতো বৈশিষ্ট্য এবং সংশয় অনুরোধ, মিনতির মনোভাব প্রকাশের জন্যে অলংকার হিসেবে ব্যবহৃত হয়। উদাহরণ- দূর! এ কথা কি বলতে আছে? যাকগে, ওসব কথা থাক।
ইংরেজি ভাষাতেও আবেগসূচক পদ ব্যবহৃত হয়। কিছু ইংরেজি আবেগসূচক শব্দ- Hi!, Hello!, Hmm, Hurray!, Sad!, Ouch!, Oh!, Yay, Holy Jesus!, Yup প্রভৃতি।
সংযোজক পদ

সংযোজক পদ বা যোজক পদ হলো সে সকল শব্দ, যা পদ, বর্গ বা বাক্যকে সংযুক্ত করে। বৃহৎ অর্থে এটি বাংলা অব্যয় পদের অংশ, তাই একে সংযোজক অব্যয়ও বলে।
সংযোজক পদের মধ্যে এটিই হলো প্রধান ও প্রাথমিক পদ। এই ধরনের সংযোজক পদ দুটি শব্দ বা বাক্যকে যুক্ত করে। যেমন- ও, এবং।
উদাহরণ: রহিম ও করিম এই কাজটি করেছে। জলদি দোকানে যাও এবং পাউরুটি কিনে আনো। 
এই ধরনের সংযোজক পদ একাধিক শব্দ বা বাক্যের মধ্যে বিকল্প নির্দেশ করে। এ ধরনের পদ সাধারণত না-বাচক হয়। যেমন- বা, অথবা, না-কি (নাকি), না-হয় (না হয়), আর।
উদাহরণ: লাল বা নীল কলমটা আনো। চা না-হয় কফি খান। 
এই ধরনের সংযোজক পদ বাক্যের দুটি অংশের সংযোগ ঘটায় এবং প্রথম বাক্যের বক্তব্যের সঙ্গে বিরোধ তৈরি করে। যেমন- কিন্তু, তবে, তবু, তবুও, যদি, যত, তত, সুতরাং, অতএব।
উদাহরণ: এত পড়লাম, কিন্তু পরীক্ষায় ভালো করতে পারলাম না। তাকে আসতে বললাম, তবু এল না। 
এই ধরনের সংযোজক পদ বাক্যের এমন দুটি অংশের মধ্যে সংযোগ ঘটায়, যার একটি অন্যটির কারণ হয়। যেমন- কারণ, তাই, এভাবে, ফলে।
উদাহরণ: জিনিসের দাম বেড়েছে, কারণ চাহিদা বেশি। বসার সময় নেই, তাই যেতে হচ্ছে। 
এ ধরনের সংযোজক পদ একে অন্যের পরিপূরক হয়ে বাক্যে ব্যবহৃত হয়। সাধারণত দুটি বিরোধ সংযোজক পদ বাক্যের দুই স্থানে ব্যবহৃত হয়েও একই আচরণ করলে তা সাপেক্ষ সংযোজক হয়। যেমন- যদি...তবে, যত...তত।
উদাহরণ: যদি রোদ ওঠে, তবে রওনা দেবো। যত পড়ছি, ততই নতুন করে জানছি।
সহস্রনাম

সহস্রনাম () একটি সংস্কৃত শব্দ যার অর্থ "হাজার নাম"। এটি স্তোত্র সাহিত্যের ধারা, সাধারণত একজন দেবতার নাম অনুসারে পাঠ্যের শিরোনাম হিসাবে পাওয়া যায়, যেমন বিষ্ণু সহস্রনাম, যেখানে দেবতাকে এক হাজার নাম, বৈশিষ্ট্য বা উপাধি দ্বারা স্মরণ করা হয়।
স্তোত্র হিসাবে, সহস্র-নামগুলি প্রশংসার গান, এক ধরনের ভক্তিমূলক সাহিত্য। শব্দটি সহস্র (হাজার) ও নামান (নাম) এর যৌগ। সহস্রনামে প্রায়ই অন্যান্য দেবতাদের নাম অন্তর্ভুক্ত করা হয়, যা হেনথিস্টিক সমতুল্যতার পরামর্শ দেয়, এবং অথবা তারা ব্যক্তিগত নামের পরিবর্তে গুণাবলী হতে পারে। এইভাবে এক হাজার নামের গণেশ সহস্রনাম তালিকায় রয়েছে ব্রহ্মা, বিষ্ণু, শক্তি, শিব, রুদ্র, সদাশিব ও অন্যান্য। এতে জীব (জীবনী শক্তি), সত্য, পরম (সর্বোচ্চ), জ্ঞান এবং অন্যান্যগুলির মতো উপাধিও অন্তর্ভুক্ত রয়েছে। বিষ্ণু সহস্রনাম এর তালিকার কাজ এবং জ্ঞান-যজ্ঞ (জ্ঞান প্রদান) বিষ্ণুর দুটি বৈশিষ্ট্য হিসাবে অন্তর্ভুক্ত। ললিতা সহস্রনাম, একইভাবে, একজন দেবীর শক্তি অন্তর্ভুক্ত করে যা একজন ব্যক্তির মধ্যে ইচ্ছা, প্রজ্ঞা ও কর্ম হিসাবে প্রকাশ পায়।
সহস্রনাম দেবতার দ্বারা প্রতীকিত গুণাবলী, গুণাবলী ও কিংবদন্তির সূক্ষ্ম তালিকা প্রদান করে। এছাড়াও অনেক ছোট ছোট স্তোত্র রয়েছে, যার মধ্যে কেবল ১০৮ টি নাম রয়েছে এবং সেই অনুযায়ী অষ্টোত্তর শতনাম বলা হয়।
বিষ্ণু সহস্রনামের মতো সহস্রনামগুলি প্রথম সংহিতার পুঁথিতে পাওয়া যায় না, বরং মধ্যযুগীয় ও বিভিন্ন সংহিতের পরবর্তী সংস্করণে পাওয়া যায়। সহস্রনামের উল্লেখযোগ্য কাজ হল রামানুজের উপ-দর্শন ও দ্বাদশ শতকের পরাশর ভত্তরের বিষ্ণু সহস্র-নাম ভাষ্য।
সহস্রনামগুলি আবৃত্তির জন্য ব্যবহৃত হয়, যেমন:
সর্বাধিক পরিচিত সহস্রনামগুলি হল:
তান্ত্রিকরা "ভবানী নাম সহস্র স্তুতি" এবং কালী সহস্রণাম জপ করে। যদিও বিষ্ণু ও শিব সহস্রনাম সকল হিন্দুদের মধ্যে জনপ্রিয়, ললিতা সহস্রনাম বেশিরভাগই দক্ষিণ ভারতে জপ করা হয়। গণেশ সহস্রনাম প্রধানত গাণপত্য দ্বারা জপ করা হয়, ভবানী নাম সহস্র স্তুতি কাশ্মীরি পন্থাদের পছন্দ, এবং কালী সহস্রনাম বেশিরভাগই বাঙালির দ্বারা জপ করা হয়।
জৈন-সহস্রনাম হল জৈনধর্মের স্তোত্র পাঠ্য, জিনাসেনা, আশাধর এবং বেনারসিদাসের হাজার নাম সহ, আচার্য হেমচন্দ্রের অর্হনামাসহস্রসামুচায়।
শিখধর্মের গুরু আরজান, তার সহযোগীদের সাথে, হিন্দু পুরাণ সাহিত্যের উপর ভিত্তি করে গৌরী রাগে রচিত সুখমনি সহস্রনাম, যা রাম ও কৃষ্ণের প্রতি উৎসর্গীকৃত। ১৭ শতাব্দীর এই শিখ পাঠ সম্পূর্ণভাবে "শ্রী রাম কৃষ্ণ ওয়াহগুরু মিহারবান" এর মত ভক্তি বিষয়ের প্রতি উৎসর্গীকৃত, দশম গ্রন্থের বিপরীতে যা যুদ্ধ এবং সার্বভৌমত্বকে কেন্দ্র করে।
কামতা সত্যেন্দ্রনাথ উচ্চ বিদ্যালয়

কামতা সত্যেন্দ্রনাথ উচ্চ বিদ্যালয় নওগাঁ জেলা একটি উচ্চ মাধ্যমিক বিদ্যালয়। বিশ্বকবি রবীন্দ্রনাথ ঠাকুরের পৃষ্টপোষকতায় ১৯১৩ সালে এই বিদ্যালয়টি প্রতিষ্ঠা করা হয়েছিল। এটি হলো সমগ্র বাংলাদেশের মধ্যে রবীন্দ্রনাথ ঠাকুরের পৃষ্ঠপোষকতায় তৎকালীন সময়ে নির্মিত দ্বিতীয় শিক্ষা প্রতিষ্ঠান।
কামতা এস.এন. উচ্চ বিদ্যালয় রাজশাহী বিভাগের নওগাঁ জেলার রাণীনগর থানার অন্তর্গত। এটি পারইল ইউনিয়ন ভান্ডারগ্রামে অবস্থিত। 
কামতা এস.এন. (সত্যেন্দ্রনাথ) উচ্চ বিদ্যালয় নওগাঁ জেলা শহর থেকে মাত্র ২১ কিলোমিটার দূরত্বে অবস্থিত। এছাড়া, পূর্বে অবস্থিত বগুড়া জেলা শহর থেকে ৪৬ কিলোমিটার, উত্তরে নাটোর জেলা শহর থেকে ৫৭ কিলোমিটার দূরত্বে অবস্থিত।
১৮৮৫ সালের শুরুর দিকে রবীন্দ্রনাথ ঠাকুর তার পৈত্রিক সূত্রে পাওয়া কালীগ্রাম পরগনার জমিদারি দেখাশুনার জন্য নওগাঁর ভান্ডারগ্রামে স্থাপন করেন দ্বিতীয় কাচারী বাড়ি। এলাকার জমিদারীর ম্যানেজার ছিলেন শিক্ষানুরাগী বাবুপ্যারী মোহন রায়। তারই সার্বিক প্রচেষ্টার ফলে এই বিদ্যালয়টি অত্র এলাকার মানুষের মাঝে শিক্ষার আলো ছড়িয়ে দেওয়ার জন্য প্রতিষ্ঠা করা হয়।
রবীন্দ্রনাথ ঠাকুর বিশ্বাস করতেন প্রজাদের জীবন যাত্রার মান উন্নয়নে শিক্ষার প্রয়োজন। শিক্ষার আলো ছাড়া প্রজাদের সার্বিক উন্নয়ন একেবারেই সম্ভব নয়। সে উপলব্ধি থেকেই স্থানীয় কিছু শিক্ষানুরাগী তৎকালীন সমাজ সেবক ও পঞ্চপ্রধান মৌলভী মোঃ ইকিমুল্লাহ ও স্থানীয় পন্ডিতদের সহায়তায় এই প্রত্যন্ত ভান্ডার গ্রামে রবীন্দ্রনাথ ঠাকুরের ভাই সত্যেন্দ্রনাথের নামে এই বিদ্যাপিঠ প্রতিষ্ঠা করা হয়। প্রতিষ্ঠার সময় রবীন্দ্রনাথ ঠাকুরের ভাই এই বিদ্যালয়য়ের নামে ১ একর ৯৪ শতক জমি দান করেন।
কামতা এস.এন. (সত্যেন্দ্রনাথ) উচ্চ বিদ্যালয়ে ২০০৪ সালে খোলা হয় ভোকেশনাল (কারিগরি) শাখা। প্রত্যন্ত এলাকার শত শত শিক্ষার্থীরা এই বিদ্যাপিঠ থেকে কারিগরি শিক্ষা গ্রহণ করছে।
বর্তমান কামতা এস.এন. (সত্যেন্দ্রনাথ) উচ্চ বিদ্যালয়ে পড়াশোনা করছে ৫৬০ জন শিক্ষার্থী। বিদ্যালয়টিতে ৬ষ্ঠ শ্রেণি থেকে ১০ম শ্রেণি পর্যন্ত শিক্ষা প্রদান করা হয়। নিয়মিত বাংলা ভাষায় পাঠদান করা হয়। এছাড়া রয়েছে শিক্ষক-শিক্ষিকা সহ ২৫ জনের স্কুল পরিচালনা সদস্য।
স্বাধীনতা ক্রীড়া সংঘ

স্বাধীনতা ক্রীড়া সংঘ (সাধারণত স্বাধীনতা কেএস অথবা শুধুমাত্র স্বাধীনতা নামে পরিচিত) হচ্ছে ঢাকা ভিত্তিক একটি বাংলাদেশী পেশাদার ফুটবল ক্লাব। এই ক্লাবটি বর্তমানে বাংলাদেশের শীর্ষ স্তরের ফুটবল লিগ বাংলাদেশ ফুটবল প্রিমিয়ার লিগে প্রতিযোগিতা করে। এই ক্লাবটি ২০০৫ সালে প্রতিষ্ঠিত হয়েছে। বর্তমানে এই ক্লাবের ম্যানেজারের দায়িত্ব পালন করছেন মাসুদ আলম জাহাঙ্গীর এবং সভাপতির দায়িত্ব পালন করছেন সৈয়দ সাইফুর রহমান। স্বাধীনতা হচ্ছে বাংলাদেশ চ্যাম্পিয়নশিপ লিগের বর্তমান চ্যাম্পিয়ন, যারা ২০২১ সালে ক্লাবের ইতিহাসে ১ম বারের মতো শিরোপা জয়লাভ করেছিল।